Flå kommune

**Handlingsprogram og økonomiplan 2025-2028   
med årsbudsjett for 2025**

Formannskapets innstilling F-sak 16/24





# Innhold

[Innhold 2](#_Toc183185618)

[1. Kommunedirektøren 3](#_Toc183185619)

[2. Det økonomiske opplegget for kommunesektoren i 2025 5](#_Toc183185620)

[3. Flå kommunes handlingsprogram og økonomiplan 11](#_Toc183185621)

[4. Resultatenhet økonomi, personal og fellesfunksjoner 19](#_Toc183185622)

[5. Resultatenhet oppvekst og kultur 23](#_Toc183185623)

[6. Resultatenhet helse og omsorg 29](#_Toc183185624)

[7. Folkehelse 37](#_Toc183185625)

[8. Resultatenhet teknisk tjenester 38](#_Toc183185626)

[9. Servicekontor / bibliotek 41](#_Toc183185627)

[10. Betalingssatser for tjenester, avgifter og gebyrer 42](#_Toc183185628)

[11. Noter til budsjettet for 2025-2028 56](#_Toc183185629)

[12. Bevilgningsoversikt drift 2025-2028 57](#_Toc183185630)

[13. Bevilgningsoversikt drift – fordeling ansvarsområder 2025-2028 58](#_Toc183185631)

[14. Økonomisk oversikt drift 2025-2028 59](#_Toc183185632)

[15. Anskaffelse og anvendelse av midler 2025-2028 60](#_Toc183185633)

[16. Renteutgifter 2025-2028 61](#_Toc183185634)

[17. Avdragsutgifter 2025-2028 62](#_Toc183185635)

[18. Bruk av fond 2025-2028 63](#_Toc183185636)

[19. KOSTRA-tall for 2023 64](#_Toc183185637)

[20. Investeringsbudsjett 2025-2028 67](#_Toc183185638)

# Kommunedirektøren

Budsjett og økonomiplan bygger på kommuneplanens samfunnsdel. Flå skal ta i bruk styrken ved å være en mangfoldig kommune som utvikler næringsliv, bygdas kvaliteter og bolyst, med attraktivt og levende nærmiljø. Det handler om å ta hele kommunen i bruk, å ville noe mer for kommunen og være en sterkt regional drivkraft.



Statsbudsjettet ble isolert sett bra for Flå kommune for 2025. Økning i frie inntekter (skatt og rammeoverføringer) på 9% ble godt mottatt. Med beregnet lønns- og prisvekst (deflator) på 4,1 % burde budsjettet for 2025 være mulig å få i havn.

Flå kommune har over flere år fått mindre økning i frie inntekter enn økningen i lønns- og prisvekst. I tillegg får kommunene ikke dekket økte rentekostnader og heller ikke økte avdrag på lån. Ett prosentpoeng i renter utgjør nesten 2 millioner i rentekostnader. Avdrag på lån øker i 2025 med ca. kr. 1,2 millioner.

Nye tiltak i helse og omsorg (lovpålagt) har tilkommet med til sammen ca. kr. 6 millioner.

Et godt statsbudsjett resulterte i et utgangspunkt for eget 2025 budsjett med en underdekning som ville tappe disposisjonsfondet med ca. kr. 6 millioner. Flå kommune har et greit disposisjonsfond, men det bør etter kommunedirektørens syn ikke brukes mye av dette i 2025.

Følgende tiltak er derfor lagt inn i budsjettet:

* Økning av eiendomsskatten på bolig og fritidsbolig fra 3 ‰ til 4 ‰, utgjør ca. kr. 3,3 millioner i økte inntekter.
* 40% stilling som kulturkonsulent holdes vakant i 2025.
* 20% stilling innen flykningtjenesten tas ut.
* Oppvekst: besparelse kr 800.000,-
* Helse og omsorg: besparelse på kr 800.000,-. I tillegg kuttes ikke besatt 60% stilling i miljøterapitjenesten.
* Teknisk: besparelse i drift og omdisponering av bemanning internt.

Med forslagene som er lagt inn ovenfor vil budsjettet for 2025 legges frem i balanse uten bruk av disposisjonsfond.

Det er lagt ned mye tid på å få budsjettet for 2025 i balanse. Besparelser krever nytenkning og forankring. Det legges opp til konkretisering av de uspesifiserte besparelsene i enhetene på kommunestyremøtet i mars 2025.

Nytenkning i oppgaveløsningen skal bestrebes for å løse oppgavene til det beste for kommunens innbyggere.

Flå kommune har en stabil arbeidsstokk som gjør en god innsats. Vi har i liten grad problemer med rekruttering. Ny programvare for rekrutteringsprosesser og opplæring (on-boarding) vil bli tatt i bruk tidlig i 2025. Sykefraværet har vært for høyt i 2024 i Flå som ellers i kommune Norge. Det må jobbes godt med sykefravær i 2025. Et fortsatt godt arbeidsmiljø er viktig for å få ned sykefraværet.

Det er jobbet godt med kvalitetssystem i 2024. Videre arbeid med kultur for kvalitetsforbedring er et satsningsområde også i 2025.

Interkommunalt samarbeid er en nødvendighet for alle kommuner, og særlig for små kommuner. Gjennom samarbeid kan vi løse oppgavene på mer effektiv måte. Som det fremgår av budsjettdokumentet har vi et omfattende samarbeid som vi legger betydelige ressurser i. Det blir viktig at vi i 2025 er en pådriver for å evaluere dette samarbeidet på lik linje med egne tjenester. Nytenkning i oppgaveløsningen er like viktig i samarbeidene, og det må kanskje tas bort noen samarbeid for å få plass til nye. Det er lagt ned et stort arbeid regionalt med å holde kostnaden i samarbeidene nede.

Investeringsnivået er holdt lavt i 2025 og resten av planperioden. Større investeringer i de senere årene gjør at vi har en gjeld på 86,1 % av brutto driftsutgifter. Renter og avdrag påvirker kommunal drift, og store investeringer utenom selvkostområdet bør etter kommunedirektøren sitt syn vurderes nøye.

Det er til tross for små investeringsmidler budsjettert med ENØK tiltak for å få energiforbruket ned. ENØK tiltak sammen med økt fokus på energibruk skal resultere i lavere forbruk.

Flå, 06.11.2024

Odd Egil Stavn

# Det økonomiske opplegget for kommunesektoren i 2025

Regjeringen legger opp til en realvekst i sektoren sine inntekter på 6,8 mrd. kroner, noe som tilsvarer en realvekst på om lag 1,3 pst. Veksten er om lag 0,4 mrd. kroner høyere enn det som var varslet i kommuneproposisjonen for 2025. Samtidig er anslaget for merkostnader på pensjon om lag 0,7 mrd. kroner lavere. Til sammen gir dette kommunesektoren et handlingsrom som er 1,1 mrd. kroner høyere enn det som ble lagt til grunn i kommuneproposisjonen.

Av den samlede veksten på 6,8 mrd. kroner foreslår regjeringen at kommunene og fylkeskommunene får fordelt en vekst på henholdsvis 5,15 mrd. kroner og 1,65 mrd. kroner.

Veksten til kommunene er begrunnet med følgende:


* Om lag 1,7 mrd. kroner til omlegging av det nye inntektssystemet.
* 250 mill. kroner til økt bemanning i barnehager.
* 150 mill. kr til opptrappingsplanen for psykisk helse (ny, ikke varslet i
* kommuneproposisjonen)

Med den foreslåtte veksten vil kommunesektoren få et handlingsrom utover demografi- og pensjonskostnader på 3,6 mrd. kroner. Av dette vil kommunene få et økonomisk handlingsrom på 3,1 mrd. kroner og fylkeskommunene på 0,5 mrd. kroner, noe som er 0,8 mrd. kroner og 0,3 mrd. kroner høyere enn lagt til grunn i kommuneproposisjonen.

Et bilde som inneholder tekst, skjermbilde, Font, nummer

Automatisk generert beskrivelse


Inntektsveksten er beregnet fra inntektsnivået i 2024 slik den var anslått etter stortingsbehandlingen av revidert nasjonalbudsjett for 2024. Lavere skatteinngang i 2024 på 2,5 mrd. kroner etter revidert nasjonalbudsjett vil derfor ikke påvirke nivået på frie inntekter i 2025.



*Over: Anslag vekst regnskap 2024-2025*

### Deflator

Pris og lønnsvekst for kommunesektoren for 2024 og 2025 er anslått til 4,4 pst. 4,1 pst. Dekomponeringen og vektingen følger av tabellen under.



Deflatoren har to funksjoner:

* Historisk beregning av faktisk realvekst (regnskapsdeflator)
* Kompensasjon for anslått pris- og lønnsvekst i statsbudsjettet (budsjettdeflator)

Deflatoren for kommunesektoren utarbeides i Finansdepartementet (FIN) i forbindelse med statsbudsjettet. Deflator består av en delindeks for lønnsvekst og en delindeks for kjøp av varer og tjenester.

Følgende kostnadselementer er ikke dekket av deflatoren:

* Rentekostnader
* Pensjonskostnader er dekket i budsjettdeflatoren den grad de øker i takt med lønnsveksten. Dersom pensjonskostnadene øker mer (eller mindre) enn lønnsveksten, fanges ikke dette opp av budsjettdeflatoren.
* Demografikostnader

Disse kostnadselementene må dekkes av veksten i frie inntekter.

Den endelige skatteinngangen og lønns- og prisveksten for 2024 vil bli kjent våren 2025.

### Skattøren

Den kommunale skattøren angir hvilken andel av skatt på alminnelig inntekt for personlige skattytere som tilfaller kommunesektoren.

Et bilde som inneholder tekst, skjermbilde, Font, line

Automatisk generert beskrivelse

Det er en langvarig praksis for at skattørene fastsettes med sikte på at skatteinntektene skal utgjøre 40 pst. av kommunenes samlede inntekter.

Anslaget på kommunesektorens skatteinntekter i 2025 bygger blant annet på en sysselsettingsvekst på 0,7 pst. og årslønnsvekst på 4,5 pst. fra 2024 til 2025.

I forbindelse med Kommuneproposisjonen 2025 sluttet Stortinget seg til at den kommunale skattøren på formue skal halveres over to år, og at netto eierinntekter blir tatt ut av det kommunale inntektsskattegrunnlaget. Disse forslagene blir fulgt opp i statsbudsjettet for 2025. Endringer i skattegrunnlaget sammen med en videreført skattedel på 40 pst. innebærer at skattøren på alminnelig inntekt må økes for å kompensere for bortfall av eierinntekter og deler av formuesskatten.

### Skjønnstilskudd

Nivået på fylkesrammen vår for 2025 er videreført på samme nivå som i 2023 og 2024.

Etter en helhetlig vurdering har vi fordelt 62,8 mill. kroner gjennom den ordinære fordelingen over statsbudsjettet, noe som utgjør 61% av den samlede rammen vår.

I fordelingen av de ordinære skjønnsmidlene har vi vurdert mange forhold. Noen av de forholdene vi har lagt vekt på er kommunenes økonomiske rammebetingelser og utvikling i disse, særskilt ansvar og utfordringer i tjenesteytingen, oppvekst- og levekårsindikatorene samt demografi.

Samtidig holdes en større andel av midlene tilbake for senere fordeling mellom kommunene enn i fjor. De tilbakeholdte skjønnsmidlene vil bli brukt til uforutsette og ekstraordinære økonomiske utfordringer som måtte oppstå i løpet av året, samt til tiltak for utvikling og innovasjon i kommunene.

### Nytt inntektssystem for kommunene

Rammetilskuddet til kommunene for 2025 er beregnet ut fra det nye inntektssystemet.

Noen av de viktigste endringene i det nye inntektssystemet følger nedenfor.

### Utgiftsutjevningen

Utgiftsutjevningen er begrunnet med at demografiske, geografiske og sosiale forhold gir strukturelle kostnadsforskjeller, som kommunene og fylkeskommunene i liten grad selv kan påvirke. Forskjeller i kostnader mellom kommunene kommer for eksempel av ulik aldersfordeling eller reiseavstander i kommunene.

Utgiftsutjevningen og kostnadsnøklene blir oppdatert på grunnlag av faglige analyser og den faktiske utviklingen i kommunene sine utgifter.

Et bilde som inneholder tekst, skjermbilde, Font, nummer

Automatisk generert beskrivelse

### Regionalpolitiske tilskudd

Inntektssystemet inneholder også tilskudd som er begrunnet ut fra regionalpolitiske mål.

Regionalpolitiske tilskudd til kommunene er Distriktstilskudd Sør-Norge, Distriktstilskudd Nord-Norge, Storbytilskudd og Veksttilskudd.

Det blir tatt i bruk ny distriktsindeks i fordelingen av distriktstilskuddene for Sør-Norge og Nord-Norge.

Et bilde som inneholder tekst, skjermbilde, nummer, Font

Automatisk generert beskrivelse

Satsen for veksttilskuddet blir redusert til omtrent 1/3 av dagens sats. Satsen for 2025 er 23 364 kroner.

Et bilde som inneholder tekst, skjermbilde, nummer, Font

Automatisk generert beskrivelse

#### Gratis deltidsplass på SFO på 3. trinn – heilårseffekt av endring i 2024

Det er frå hausten 2024 innført 12 timar gratis SFO på tredje trinn. Som følgje av dette aukar rammetilskotet med 856,3 mill. kroner i 2024. Tiltaket får heilårseffekt i 2025, og rammetilskotet aukar derfor med ytterlegare 1 112,0 mill. kroner. Midlane blir fordelt etter delkostnadsnøkkelen for grunnskule. Sjå nærare omtale i Prop. 1 S (2024– 2025) for Kunnskapsdepartementet.

#### Reduksjon i maksimal foreldrebetaling i barnehagen – heilårseffekt av endring i 2024

Frå 1. august 2024 vart maksimalprisen i barnehagen redusert til 2 000 kroner per månad. I kommunar i sentralitetssone 5 og 6 vart maksimalprisen redusert ytterlegare til 1 500 kroner per månad. Maksimal foreldrebetaling i 2025 blir vidareført på same nominelle nivå som hausten 2024.

#### Statsforvalteren anbefaler at kommunene i budsjett- og økonomiplanarbeidet tar sikte på følgende:

* Netto driftsresultat i budsjett og økonomiplan kan med fordel utgjøre 3 % eller mer av driftsinntektene avhengig av nødvendige avsetninger og investeringer. Buffere er en nødvendighet for å kunne takle svingninger på både inntekts- og utgiftssiden.
* Sammen med et godt driftsresultat bør kommunene også fokusere på sine disponible midler på fond. Fondsmidler er en viktig reserve, som gir mulighet til å møte svingninger i utgifter og inntekter på en kontrollert måte.
* Egenfinansieringsgraden et viktig bidrag for å styrke kommunenes økonomiske stilling og vi ber derfor kommunene bestrebe seg på å ha den så høy som mulig.
* Langsiktig gjeld må holdes på et forsvarlig nivå. Kommunene må i økonomiplanen synliggjøre en forsvarlig betjening av etablert og planlagt lånegjeld. Vi anbefaler kommunene om å **utarbeide oversikter som viser effektene av en renteoppgang på kort og mellomlang sikt**. Dette for å skape bevissthet rundt mulige effekter av nivået på lånegjelden.
* Vi oppfordrer kommunene til å ha et bevisst forhold og en mest mulig omforent holdning til hva som **må, bør og kan gjøres**. Dette gjelder særlig på investeringssiden, hvor vi anbefaler kommunene å utarbeide oversikter med en lengre tidshorisont enn det som kreves i økonomiplanen, for tidlig å kunne fange opp må-investeringer og konsekvensene av disse. Det fordrer også gode planleggingsverktøy, gode befolkningsprognoser og aktiv bruk av disse.
* Måltallene er et viktig styringsverktøy for kommunene og skal gjenspeile hva som skal til for å oppnå en forsvarlig langsiktig økonomisk utvikling. Det er ikke fasit på hvilke måltall kommunene bør velge og nivået på dem, det viktigste er at de er godt forankret i kommunen og at de styres etter. Disse bør ikke endres for ofte, da det langsiktige perspektivet i økonomien er viktig å ivareta.

Den 01.11.24 kom tillegg 1 til prop. 1 2024-2025 med kr 4,3 milliarder mere til kommunene i Norge. Denne bevilgningen er ikke innarbeidet i tabellene som er foran i dette dokumentet.

# Flå kommunes handlingsprogram og økonomiplan

## Driftsbudsjettet generelt



I statsbudsjettet for 2025 er veksten i frie inntekter anslått til 9,0% for Flå kommune. Antatt pris- og lønnsvekst (deflator) er beregnet å bli 4,1%.

I kommunedirektørens innstilling til budsjett for 2025 er det et netto driftsresultat på kr 3.109.200,- og utgjør 1,48% av driftsinntektene.

Ved budsjetterte besparelser blir netto driftsresultat for 2026 0,88%, for 2027 er det 1,17% og for 2028 er det 1,04%.

Flå kommune har et vedtatt nøkkeltall på at netto driftsresultat skal utgjøre minst 1,75% av driftsinntektene. Dette nøkkeltallet oppnås ikke i budsjettene for 2025-2028.

I kommunedirektørens innstilling til driftsbudsjetter for 2025 blir det ikke brukt midler fra disposisjonsfondet.

#### Budsjettpremisser:

I innstillingen er det foreslått følgende besparelser:

* 40% stilling som kulturkonsulent holdes vakant i 2025. (ikke besatt stilling pr. nå)
* 20% stilling innen flykning tjenesten (ikke besatt pr. nå)
* Besparelse kr 800.000,- i budsjettet til oppvekst
* Helse og omsorg: 60% stilling i miljøterapitjenesten. I tillegg besparelse på kr 800.000,- i budsjettet.
* Teknisk: besparelse i drift og omdisponering av mannskap internt.

Formannskapets innstiling på besparelser


* 40% stilling som kulturkonsulent holdes vakant i 2025. (ikke besatt stilling pr. nå)
* 20% stilling innen flykning tjenesten (ikke besatt pr. nå)
* Besparelse kr 700.000,- i budsjettet til oppvekst
* Helse og omsorg: 60% stilling i miljøterapitjenesten. I tillegg besparelse på kr 700.000,- i budsjettet.
* Teknisk: besparelse i drift og omdisponering av mannskap internt.
* Fløværingen utgis to ganger i året. Besparelsen er kr 70.000,-.
* Kostnaden til forvaltningsrevisjon fra Kommunerevisjonen IKS reduseres til kr 185.000,-. Det gir en besparelse på kr 130.000,-.

Vi har valgt å budsjettere med innsparinger hvor tjenestene bruker litt tid på å finne ut hvordan man skal dreie tjenestene mer kostnadseffektivt. Det betyr at det blir tett økonomioppfølging med egen gjennomgang i politisk arbeidsdag i mars 2025.

## Folketall

Pr 01.07.2024 var folketallet 1.139 personer. Det er dette tallet som er lagt til grunn for frie inntekter i statsbudsjettet.

Befolkning pr 01.01.2000-01.01.2024:



## Inntekter som er lagt til grunn i budsjettarbeidet:


### Skatt på formue og inntekt

Skatteinngangen for 2025 budsjettert til kr 49.291.000,-. Skatteanslaget må sees i sammenheng med rammetilskuddet. Samme beløp er brukt i årene 2026-2028.

Den kommunale skattøren for personlige skattytere er satt til 12,75% i 2025. En økning på 1,8% i forhold til 2024.

Beregningsteknisk dokumentasjon til proposisjon 1 (grønt hefte) er brukt ved fastsetting av skatteinntekter for 2025.


### Eiendomsskatt



Tallene for eiendomsskatt bygger på regnskapstall for 2024. På bolig/fritidseiendom er det beregnet en økning i eiendomsskatt på kr 450.000,- i 2025, økning kr 200.000,- på hvert av årene i perioden 2026-2028 på grunn av bygging av nye fritidsboliger og boliger .

I tillegg er det i kommunedirektørens innstilling foreslått å endre promillesatsen på beregningsgrunnlaget av eiendomsskatt fra 3 promille i 2024 til 4 promille fra 2025 på bolig og fritidsboliger. I 2025 blir da eiendomsskatten på boliger og fritidsboliger kr 13.393.000,-.

### Rammetilskudd



Gjennom inntektssystemet skal Flå kommune i 2025 motta rammetilskudd i størrelsesorden kr 69.461.000,-.

Økningen i rammetilskudd kr 879.000,- i tillegg 1 til prop 1 2024-2025 er innarbeidet i budsjettet.

Beregningsteknisk dokumentasjon til proposisjon 1 (grønt hefte) er brukt ved fastsetting av rammetilskudd for 2025.

### Kraftinntekter

Nettoinntekt for kraftomsetningen er budsjettert til kr 5.770.000,- i 2025.

## Utgifter lagt til grunn i budsjettarbeidet:

### Pensjonskostnader Kommunal Landspensjonskasse og Statens Pensjonskasse

Samlet kostnad til Kommunal Landspensjonskasse er ifølge prognose kr 11.280.000,- for 2025.

Kostnaden til Statens Pensjonskasse er ifølge prognosen kr 1.277.000,- for 2025

### Avsetning til forventet lønnsvekst

Det er avsatt kr 3.300.000,- til forventet lønnsvekst inklusiv arbeidsgiveravgift og pensjonskostnader for 2025. Samme beløp er avsatt for årene 2026-2028.

### Boligtilskudd

Det er budsjettert med boligtilskudd til unge boligkjøpere med kr 1.000.000,- for 2025.

### Revisjon og sekretariat kontrollutvalg

Viken kommunerevisjon IKS har anslag på at revisjonshonorar for 2025 blir på kr 719.000,-.

Anslag på utgifter til sekretariatsfunksjon og møtegodtgjørelse til kontrollutvalg er på kr 155.000,-. Beløpene er innarbeidet i budsjettet.

Formannskapets innstilling:

* Kostnaden til forvaltningsrevisjon fra Kommunerevisjonen IKS reduseres til kr 185.000,-. Det gir en besparelse på kr 130.000,-.

### Budsjettforslag for de største interkommunale samarbeidstiltakene:



I tillegg kommer kjøp av tjenester på VAR-sektoren.

### Tilskudd til andre

#### Den Norske kirke, Flå kirkelige Fellesråd

Den norske kirke, Flå kirkelige Fellesråd har søkt om tilskudd til basisdrift på kr 2.329.000,- for 2025. Det er en økning på kr 254.000,- i forhold til vedtatt budsjett for 2024. I kommunedirektørens innstilling til budsjett 2025 er det innarbeidet kr 2.160.000,-. Økning i tilskuddet til Flå Sokn er på 4,1% i 2025 i forhold til 2024. Økningen i prosent er lik forventet pris- og lønnsvekst for 2025.

Det vises til vedlagte skriv fra Flå Sokn.

Flå Sokn har for 2025 også hensyntatt at kremasjonsavgift fortsatt dekkes av kommunen og ikke pårørende selv. Flå kommune har i innstillingen til budsjett for 2025 ikke lagt inn at kommunen dekker kremasjonsavgiften.

Formannskapets innstilling:

* Flå kommune betaler kremasjonsavgifter som i 2024.

Det er ikke avsatt noe i investeringsbudsjettet for Flå Sokn i 2025.

## Finansinntekter og finansutgifter lagt til grunn i budsjettet

Ved beregning av renteutgifter er prognose fra Kommunalbanken brukt. Rentesatsen på flytende rente som er brukt er 4,40% i 2025, 3,85% i 2026, 3,90% i 2027 og 3,90% i 2028. Renteutgiften for 2025 er budsjettert til kr 8.235.000,-.

Flå kommune har kr 119.304.000,- av lånegjeld på flytende rente og fast rente på resterende lånegjeld kr 73.058.000,- ved utgangen av 2024. Totalgjeld ved utgangen av 2024 er kr 192.363.000,-.

Flå kommune har også et nøkkeltall om at lånegjelden ikke skal overstige 120% av driftsinntektene. For 2025 er lånegjelden 86,1% av driftsinntektene.

Målet er nådd i hele budsjettperioden 2025-2028.

## Avsetning og bruk av fond i budsjettarbeidet:

#### Selvkostområdene vann, avløp, renovasjon og slamtømming

Det er i budsjettet lagt opp til 100% dekningsgrad på disse tjenestene.

#### Bruk av konsesjonsavgiftsfondet til betaling av avdrag

I 2025-2028 er det brukt av konsesjonsavgiftsfondet kr 500.000,- årlig til å finansiere avdragsutgifter på innlån.

## Budsjetteringsmåte

Økonomiplanen 2025-2028 er framlagt og foreslått vedtatt på netto rammenivå på ansvarsområdene.

Flå kommune har ikke budsjettert noe på lånefondet for 2025-2028. På grunn av dette er Vedlegg – 5, Lånefondets bevilgningsbudsjett, ikke utfylt.

## Investeringsbudsjettet

I 2025:

Avdrag lån (lån til NMK Nedre Hallingdal) kr 2.332.000,-

Kjøp av bil teknisk kr 280.000,-

Oppgradering uteområde Flå skole kr 300.000,-

Oppgradering Flåheimen kr 100.000,-

Tilrettelagte boliger Evjo kr 1.700.000,-

Oppgradering boliger kr 2.000.000,-

Oppgradering ENØK tiltak kr 800.000,-

Lekeplass Vikberget kr 300.000,-

Sum 2025 kr 7.812.000,-

I 2026:

Oppgradering boliger kr 400.000,-

Oppgradering ENØK tiltak kr 400.000,-

Oppgradering kommunale veier kr 700.000,-

Sum 2026 kr 1.500.000,-

I 2027:

Oppgradering boliger kr 400.000,-

Oppgradering ENØK tiltak kr 400.000,-

Sum 2027 kr 800.000,-

I 2028:

Oppgradering boliger kr 400.000,-

Oppgradering ENØK tiltak kr 400.000,-

Oppgradering kommunale veier kr 700.000,-

Sum 2028 kr 1.500.000,-

Når hovedplan for vann og avløp er ferdigstilt, vil det komme inn tiltak på vann og avløp.

Investeringene er på kr 11.612.000,- i planperioden. Finansiering av investeringsprosjektene i perioden 2025–2028 er foreslått ved bruk innlån, avdrag og fond.

Etter kommunelovens § 14-18 kan gjenværende løpetid for kommunens samlede gjeldsbyrde ikke overstige levetiden for kommunens anleggsmidler ved det siste årsskiftet. Flå kommune vil klare dette kravet.

# Resultatenhet økonomi, personal og fellesfunksjoner



Personal, økonomi og fellestjenester, heretter kalt PØF, har totalt 11,55 årsverk.

## Personal, lønn, økonomi og kommunal fakturering

Omfatter 4 årsverk

Omfatter HR/ personal og lønnsområdet. Støtte funksjon mot ledere, oppfølging av enkelt ansatte ifht. lønn, refusjoner, oppfølging og samarbeid mot eksterne samarbeidspartnere.

Veiledning, søknader / bistand alle typer pensjoner mot KLP /SPK, og gjeldende forsikringsselskap. Alle forsikringsordninger for ansatte, elever, barnehagebarn og annet.

Sykefraværsoppfølging på systemnivå, individuell oppfølging etter behov på enhetene, HMS, arbeidsgiverstrategi, rekruttering, utlysninger, ansettelser, vedtak, opplæring og veiledning ifht. lov og avtaleverk, reglement og prosedyrer.

Personalsjef og kommunedirektør er forhandlingsutvalg i kommunen og gjennomfører alle lønnsforhandlinger lokalt, særskilte forhandlinger mm etter

Hovedtariffavtalens bestemmelser. Sistnevnte gjennomfører også medbestemmelsesmøter med alle hovedtillitsvalgte inntil 8 – 10 møter pr. år. Møtesekretærfunksjonen / saksbehandling inn mot Arbeidsmiljøutvalget og Administrasjonsutvalget. Deltar i interne, regionale og nasjonale nettverk.

**Økonomi**: Utarbeide årsbudsjett og handlingsprogram for 4 år i samarbeid med enhetene, regnskap, årsavslutning, merverdiavgift, rapportering gjennom året, eiendomsskatt, befaring og dokumentasjon og vedtak. Det er viktig å se den økonomiske utviklingen både på kort og langsikt – jf. FN sine mål om økonomisk bærekraft.

**Kommunal fakturering:** – Alle kommunale avgifter vann, avløp, renovasjon, slam, eiendomsskatt, husleie både for egne boliger og framleie, barnehage, SFO,og tilsvarende innen helse og teknisk.

**Mål/Tiltak:**

1) Kommunal Fakturering: Avhengig av endelig statsbudsjett og kommunalt budsjett må det omlegginger / større endringer til i gjeldende systemer for å møte foreslåtte vedtak, jf. redusert merverdiavgift ifht vann og avløp.

**HR / lønn - Mål / Tiltak:**

1) Lønnskartlegging - som offentlig arbeidsgiver har vi plikt til å jobbe aktivt for å fremme likestilling og hindre diskriminering. Vi har både en aktivitetsplikt og en redegjørelsesplikt i så måte. Lønnskartlegging er en del av dette, og at vi som virksomhet, minst annet hvert år, må kartlegge lønnsforhold fordelt etter kjønn. Formålet skal være å finne ut om det er systematiske forskjeller i måten lønn fastsettes for kvinner og menn i egen virksomhet.

2 )Kompetansestyringsverktøy – onboarding / offboarding – deltar i felles prosjekt i Hallingdal. Ta i bruk eksisterende verktøy og utnytte dette potensiale best mulig.

3) Skaffe pc/ nettbrett til gjenstående ansatte slik at felles systemer kan benyttes. Gjelder renholdstjenesten. Kurs / oppfriskningskurs på eksisterende systemer – avtales med IKT Hallingdal og egne ressurser.

4) Hallingtrainee – Hallinglærling. Traineeordning – mulighet for å skaffe ansatte med krav om høy og spesiell kompetanse. Samarbeidsprosjekt mellom kommunene og næringslivet i Hallingdal. Hallinglærling – et fellesprosjekt for å kunne rekruttere flere og bredere enn det som er mulig i dag. Vil kunne bidra til økt rekruttering, spesielt innen helse hvor behovene er svært store framover.

## Renholdstjenesten

5,75 årsverk – fordelt på 8 personer, daglig, periodisk og årlig renhold i kommunale bygg, Thonhallen, Ursus, ved ombygging, arrangement, nedvask av leiligheter, byggvask, klargjøring av boliger for bosetting av flyktninger med mer.

**Mål / Tiltak:**

1) Gjennomgang av renholdsplan på skole etter endringer og ombygging. Ressursbruk totalt, men også fordeling mellom ansatte. Tilsvarende plan på Flåheimen mm.

2) Redusere bruk av kjemikalier til et minimum for å unngå forurensing av inne- og utemiljø.  
Bevisste valg ved innkjøp. Krav til leverandører/produsenter  
God opplæring knyttet til produkter og bruk.

3) Ergonomi – riktig arbeidsteknikk for å hindre belastning og fravær.  
Opplæring for nye og oppfriskning / repetisjon for erfarne renholder.  
«Minikurs» med fagperson   
Plan for egentrening.

## Integreringstjenesten

1 årsverk samt leder av PØF utgjør ansatt ressursen. Arbeid med flykninger fra flere nasjoner, men hovedsakelig fra Ukraina de siste årene. I tillegg oppfølging og tilrettelegging for enkeltpersoner fra tidligere bosettinger eller annen type tilflytting som arbeidsinnvandring og selvbosatte med annen etnisk opprinnelse.

Mottatt 15 flyktninger i 2022, 20 i 2023, 14 så langt i 2024. Anmodning om bosetting for neste år vil i henhold til Buskerud Fylkeskommune komme siste uke i november. Det foreligger derfor ikke noe beslutningsgrunnlag i forhold til budsjett for 2025. Det signaliseres en vesentlig reduksjon i antall, men behov for å bosette yngre enslige i større grad enn tidligere. Det er derfor ikke lagt inn nye flyktninger i 2025 budsjettet så langt. Dette må komme inn etter anmodning og vedtak i kommunestyret. Flå kommune mottar i størrelsesorden 12 millioner i integreringsstønad for 2024.

Tjenesten finner og gjør avtaler om passende boliger / leiligheter – gjerne sentrumsnære fordi de fleste ikke disponerer bil. Meldes inn og tildelinger gjøres på bakgrunn av dette.

Mye arbeid knyttet til husleieavtaler, framleieavtaler, ulike typer abonnement osv. Nødvendig fordi vi får tilgang på flere boliger – økt sikkerhet for utleier. Klargjøring av boliger og anskaffelse av nødvendig brukte / nye møbler / utstyr. Tegne og avslutte strømabonnement, legge til rette for at den enkelte kan klare seg selv ifht. innkjøp av mat, nødvendig utstyr for å kunne fungere i hverdagen.

Informasjonsmøter om fastlege, sykehus, husregler, brannvern, bli kjent, skole, barnehage, regelverk, opplæring språk mm gjennom å søke om introprogram, introduksjonsstønad, praksisplasser av ulike slag. Kartlegge kompetanse status og evt. behov videre for å komme i arbeid og eller videre utdanning. Dokumentasjon fra hjemland – behov for oversettelser, vurdert verdi av utenlandsk kompetanse mot norske skolesystemet. Generell saksbehandling, registrering, søknader, samarbeid m politiets utlendingsenhet, NAV, Vaksenopplæringa, og egne i oppvekst, helse og frivillighet. Regionale og nasjonale samlinger. Delta i tverrfaglige møter ogsamarbeidsprosjekter med aktører som IMDI, UDI, Statsforvalter, Departement, NAV, Næringsliv, Praksisplasser, språktrening, arbeidstrening og arbeidsutprøving internt evt. i samarbeid med NAV og næringsliv.

**Generelle mål for Integreringstjenesten:**

Tilhørighet, inkludering, meningsfulle oppgaver og arbeid bidrar til mulighet for å forsørge seg selv, Hvor utdannelse og arbeid er avgjørende for at enkeltmennesker og familier vil fortsette å bo i Flå. Samfunnsdelen i kommuneplanen om å øke folketallet, ha en meningsfull hverdag og et godt liv er i tråd med dette.

Språk er en nøkkel til både videre utdannelse og ikke minst arbeid. Mange jobber i Flå er i servicenæringer hvor samhandling og kommunikasjon er nødvendig. Generelt trengs lengre tid i kombinasjon opplæring / praksis enn det statlige myndigheter har lagt til grunn. Fra 9 – 12 måneder på Vaksenopplæringa er i tråd med virkelighetens behov.

**Mål:**

1) Arbeid til de som er klare for det (jf språk), nok praksisplasser i Flå, kommunale og i næringslivet. Alle kommunale tjenester **må bidra** til å ta imot flyktninger i språk- og / eller arbeidspraksisplasser. Inngå samarbeidsavtaler med enheter / avdelinger og med muligheter for lønnstilskudd og andre ordninger i samarbeid med NAV.

2)Se på flyktningene som en ressurs for å sikre framtidige arbeidskraftbehov i våre tjenester, spesielt innen helse. Bruke praksisplasser for språk- og arbeidstrening, med hovedmål å fylle ledige helgestillinger/ferieavvikling, sykdom og permisjoner. Inspirere til utdanning innen helsefag eller annet relevant fag og høyskoleutdanning gjennom ordninger som menn i helse mm, fagbrev på jobb mm som fører til godkjenning i Norge.

3) Inngå et tettere samarbeid med næringslivet med mål om praksis som kan føre til betalt arbeid. Dialog med disse direkte.

## Kommuneplanens mål

I samfunnsdelen av kommuneplanen er det mange mål og delmål som omhandler fagområdene i PØF. Sosial, økonomisk og miljømessig bærekraft, jf. FN sine bærekrafts mål, gjelder flere av våre tjenester.

Gi folk like muligheter, sørge god folkehelse og utdanning gjelder både for innbyggere i Flå samfunnet og ansatte. Miljøfokus, ta hensyn til klima og bruke omgivelsene og naturen rundt oss i et folkehelseperspektiv for å kunne ha en god helse og leve et godt og meningsfylt liv.

## Mulige innsparingstiltak / øke inntekter

1) Kostnader på renhold utover renholdsplanen må dekkes av andre, interne eller eksterne. Dette er renhold som kreves / ønskes fordi lokaler brukes mer og hyppigere av ulike aktører, også der det kreves økt frekvens på renhold generelt, samt før og etter ulike brukergrupper. Renholdstjenesten arbeider normalt ikke på helg, røde dager og kveld utover ordinær arbeidstid. Arbeid på disse tidspunktene koster mer enn i normalarbeidstiden og inngår ikke i vårt budsjett.

2) Redusert 20 % stilling på integrering. Dette vil føre til mindre ressurser knyttet til forberedelser og gjennomføring av bosetting, oppfølging av leieavtaler og ulike abonnement.

3) Økt inntekt sykelønnsrefusjon.

## Beredskap

Integreringstjenesten: Alltid to ved uttrykking på kveld / natt dersom en hendelse oppstår. Alltid sørge for å være to om det er nødvendig å bistå utenfor arbeidstid.

Beredskap ifht. lønnskjøring og del av kommunal fakturering kan ivaretas av samarbeidet i Hallingdal.

Øke sikkerhet, gi god og nødvendig informasjon på riktig språk og dermed forebygge brann i bolig for flyktninger. Bruk av tolk og oversettelse av gjeldende dokumenter, men også sikre at viktige samtaler og informasjon gjennomføres med tolk for å sikre at budskapet når fram. Følge opp sjekklister på de ulike boligene / leilighetene slik at all sikkerhet er ivaretatt. Spesielt viktig ved framleie.

Fortsette med jevnlige risikovurderinger jf. utsatt yrkesgruppe (renhold), med tanke på belastninger, opplæring og bevisstgjøring i forhold til ergonomi med egne kurs, nødvendig vaksinering mm. Spesiell oppfølging av renholdspersonale gjennom egne oppfølgingssamtaler for den ansatte med bedriftshelsetjenesten, jf. Flå kommune sin aktivitetsplan HMS.

# Resultatenhet oppvekst og kultur



## Generelt om enheten

Enheten omfatter disse virksomhetene:

* Flå kommunale barnehage,
* Flå skole
* Kultur

## Mål

**Kommuneplanen (samfunnsdelen) sine formuleringer for enheten   
Prioriterte mål for enheten i perioden 2025-2028**

* Et trygt og godt barnehage- og skolemiljø som fremmer helse, trivsel, inkludering og læring
* Videreutvikle samarbeidet mellom kommunens tjenester
* Snitt grunnskolepoeng skal være på samme nivå eller høyere enn landsgjennomsnittet
* Elevundersøkelsen skal på trivsel vise at elevene ligger på samme nivå eller høyere enn landsgjennomsnittet
* Jobbe forebyggende med psykisk helse, rus og tiltak for ungdom
* Bidra til at vi har gode sosiale møteplasser og aktivitetstilbud for alle

**FN sine bærekraftsmål som er sentrale for enhetens tjenesteområder**

**God helse og livskvalitet: Sikre god helse og fremme livskvalitet for alle**

* ****allsidige fysiske aktiviteter igjennom året
* ha fokus på lek og aktiv læring
* godt samarbeidet med blant annet helsesykepleiere
* prosjektet matjungelen i barnehagen og frokost på skolen
* jobbe for å bygge robuste barn med god psykisk helse
* jobbe for å forebygge utenforskap

**God utdanning: Sikre inkluderende, rettferdig og god utdanning og fremme muligheter for livslang læring for alle**

* ****trygt, godt og inkluderende barnehage- og skolemiljø
* full barnehagedekning der pedagognormen er oppfylt
* godt kvalifiserte lærere
* tidlig innsats og et godt tilbud til barn som trenger ekstra oppføling
* gode læremidler

**Mindre ulikhet: Redusere ulikhet i og mellom land**

* ****likeverdig tilbud til alle barn og unge
* gode moderasjonsordninger i barnehage og på SFO
* ingen skjulte kostnader i barnehage og skole
* skolefrokost og leksehjelp
* elever får delta på skoleturer som f.eks. til Polen og Tyskland

**Bærekraftige byer og lokalsamfunn: Gjøre byer og lokalsamfunn, trygge, robuste og bærekraftige**

* ****bevare lokale tradisjoner og kultur
* bli kjent med nærmiljøet og samfunnet vi bor i
* Ha fokus på glede av å være i naturen og ta vare på plante og dyrelivet

## Beskrivelse av enheten i dag

Barnehagen er ledet av en styrer og skolen av en rektor med en inspektør.

Skole og barnehage rekrutterer godt og de ansatte er godt kvalifiserte. Det har imidlertid vært noe utfordrende å få tak i nok pedagoger i barnehagen, og enheten vil jobbe videre med å oppfylle pedagognormen. Bemanningsnormen skal være oppfylt. Det blir satset mye på etter- og videreutdanning. Målet er et lavt sykefravær og det blir jobbet med et godt arbeidsmiljø både i barnehage og skole.

Antall barn i barnehagen varierer fra år til år. Antall barn pr. sept 2024 er 51. Det er en økning fra tidligere og barnehagen har nå åpnet alle de fire avdelingene. Det ligger an til at barnetallet vil fortsette å øke i 2025.

Barnehagen skal i samarbeid og forståelse med hjemmet ivaretas barnas behov for omsorg og lek, og fremme læring og danning som grunnlag for allsidig utvikling. Med utgangspunkt i rammeplanen for barnehagen skal samarbeidsutvalget fastsette en årsplan for den pedagogiske virksomheten, jf. Lov om barnehage §2

Barnehagens visjon: *«Vi skaper dagen»*

Barnehagen er en pedagogisk tilrettelagt virksomhet og læringsarena som skal forvalte økonomiske og personalmessige ressurser på en fornuftig måte. Det skal legges til rette for et godt samarbeid med foresatte og til hensiktsmessig bruk av nærområdene og miljøet.

Det er mange familier i kommunen med flerspråklig bakgrunn og familier med lav inntekt. Dette er sårbare grupper som må følges opp gjennom tidlig innsats.

Skolen har pr. i dag 108 elever. Det er 48 elever på småskolebygget og 60 elever i det eldste skolebygget. Antall barn på SFO varierer på de ulike dagene, men ligger på ca. 20-30 barn per dag etter skoletid.

Den 1. august 2024 trådte den nye opplæringsloven i kraft. Denne skal personalet ved skolen bruke tid på å sette seg godt inn i fra oppstart. I tillegg vil elevene bli gjort kjent med de delene av loven som påvirker de direkte, blant annet gjennom elevmedvirkning. Loven skal bidra til en bedre og mer rettferdig skole for alle. Noen viktige punker fra den nye loven er blant annet:

* utvidelse av retten til å fullføre videregående og bli klar for arbeidslivet
* elever får lovfestet rett til medvirkning
* kommunen og fylkeskommunen får plikt til å følge opp elever med fravær

Den nye opplæringsloven krever at alle lokale forskrifter kunngjøres. Det skal også fastsettes noen flere lokale forskrifter enn i dagens lov. Dette gjelder for eksempel permisjon fra skolen, skolerute og skoleregler.

Rammeplanen for SFO har hjemmel i opplæringsloven. Rammeplanen presiserer og utdyper verdigrunnlaget for SFO.

Skolens visjon: *"Et sted der elever og ansatte realiserer sine evner og muligheter i et lærende fellesskap"*

Satsingsområdene for Flå skole er et inkluderende læringsmiljø der alle elever har rett til å ha et trygt og godt skolemiljø som fremmer helse, trivsel, inkludering og læring. Flå skole har fokus på intensiv opplæring og er en dysleksivennlig skole. I tillegg er Flå skole en trafikksikker skole og en MOT-skole. MOT styrker ungdoms robusthet og livsmestring.

Fagfornyelsen gjør at alle skal jobbe mer praktisk, ha mer dybdelæring og jobbe med tverrfaglig tema. De tverrfaglige temaene er folkehelse og livsmestring, demokrati og medborgerskap og bærekraftig utvikling.

Bærekraftig utvikling som tverrfaglig tema i skolen skal legge til rette for at elevene kan forstå grunnleggende dilemmaer og utviklingstrekk i samfunnet, og hvordan de kan håndteres. En bærekraftig utvikling bygger på forståelsen av sammenhengen mellom sosiale, økonomiske og miljømessige forhold. Menneskehetens levesett og ressursbruk har konsekvenser lokalt, regionalt og globalt. Gjennom arbeid med temaet skal elevene utvikle kompetanse som gjør dem i stand til å ta ansvarlige valg og handle etisk og miljøbevisst. Elevene skal få forståelse for at handlingene og valgene til den enkelte har betydning.

Skolen skal ha fokus på at elevene skal delta i beslutninger som gjelder deres egen læring. Elevene skal også delta aktivt i vurdering av eget arbeid, egen kompetanse og i sin egen faglige og sosiale utvikling. Opplæringsloven og Læreplanverket for Kunnskapsløftet gir rammer og føringer for elevmedvirkning som gjelder for all opplæring i alle fag.

RØRE-prosjektet gikk mot en slutt våren-24. Skolen fortsetter å jobbe med RØRE sine verdier; *matglede, fysisk aktivitet* og *søvn. Skolen* har også besluttet å tilby skolefrokost ut 2024, men nå fire dager i uka. Dette er et tilbud som mange elever setter stor pris på og som gir elevene en god start på dagen med sunn og næringsrik frokost.

Barnehage og skole har et omfattende interkommunalt samarbeid på de ulike fagområdene som sektoren omfatter.

Fram mot våren 2026 vil utviklingsarbeidet i stor grad dreie seg om oppvekstreformen og kompetanseløftet med inkluderende undervisning.

Barnevernsreformen trådde i kraft 01.01.2022. Den flytter mer ansvar til kommunene på barnevernsområdet. Reformen skal bidra til å styrke det forebyggende arbeidet og tidlig innsats. Målene i reformen blir kun oppnådd gjennom endringer i hele oppvekstsektoren. Derfor blir barnevernsreformen i tillegg omtalt som en oppvekstreform.

Barnehage, skole, helse, PPT, BUP, barnevern og ev. andre instanser skal samarbeide til det beste for barna. Laget rundt barnet skal jobbe med tidlig innsats, fremme en inkluderende praksis og forebygge utenforskap. Det er utarbeidet både en regional plan og en kommunal plan som skal ivareta målene i oppvekstreformen med forebyggende og tidlig innsats på tvers av tjenesteområdene.

Barnehagen og skole deltar i det nasjonale kompetanseutviklingsprosjektet kompetanseløftet som har fokus på spesialpedagogikk og inkluderende praksis. Det er en satsing som skal bidra til at alle barn opplever å få et godt tilpasset og inkluderende tilbud. Alle skal få mulighet til utvikling, mestring, læring og trivsel uavhengig av forutsetninger. Tilstrekkelig og rett kompetanse tett på barna gjennom å se det allmennpedagogiske og spesialpedagogiske tilbudet i sammenheng.

Barnehagen og skolen har en viktig oppgave i å bidra til inkludering og tilhørighet, og arbeide kontinuerlig med å fremme en felleskapene pedagogikk og et trygt og inkluderende leke- og læringsmiljø. Flå skole vil bruke elevundersøkelsen på 7.- og 10.trinn. Elevundersøkelsen er en årlig nettbasert undersøkelse om elevenes skole- og læringsmiljø. Undersøkelsen kartlegger sentrale sider ved læringsmiljøet på skoler.

Foreldresamarbeid er viktig. Barnehage og skole vil benytte mulighetene for informasjon og veiledning på de arenaene som allerede finnes. Barnehage og skole vil også ha fokus på informasjon på ulike språk.

Den kulturelle skolesekken, forkortet DKS, er en nasjonal satsing som skal bidra til at elever i grunnskolen og i videregående opplæring i Norge får møte profesjonell kunst og kultur av alle slag.

Den kulturelle spaserstokken er en nasjonal kultursatsing som har som mål å sørge for profesjonell kunst- og kulturformidling av høy kvalitet til eldre.

## Innsparingstiltak

Både barnehage og SFO vil se på bemanningsbehovet tidlig og sent på dagen. Noen dager er det færre barn tidlig og seint, noe som gjør at bemanningen kan være noe mindre da.

Fra 2025 bruker skolen en 15% fagarbeiderstilling til servering og laging av mat i forbindelse med skolefrokosten. Uten tilskudd vil denne stillingen gå av rammen til antall ansatte på skolen. Dette vil i praksis si en skoledag mindre med fagarbeider per uke for en klasse. Det må framover vurderes om oppgavene i forhold til skolefrokost kan løses på en annen måte. Skolen har behov for denne fagarbeideren i klasserommet.

Oppvekst har fått et innsparingskrav på kr. 800 000. Ledelsen vil sammen med ansatte og tillitsvalgte, se på hva som kan gjøres for å spare inn dette beløpet. Som følge av ny opplæringslov, vil skolen blant annet måtte se på organisering av skoledagen i klasser og grupper. Dersom det kan være rom for å bruke ressursene på en bedre måte, vil skolen gjøre det.

Det gis en tilbakemelding på hvordan oppvekst har en plan om å nå innsparingstiltaket, til kommunestyret i mars.

## Nye tiltak - lovpålagt eller tiltak som kan gi innsparinger

Dersom det kommer flere barn i barnehagen, kan det føre til økt antall ansatte. Dette for å oppfylle både pedagognormen og bemanningsnormen. Med inntak både 1.oktober og 1.mars, vil det framover være litt lettere å bergene riktig antall ansatte over en lengre periode.

Etter lekeplasskontroll i barnehagen, måtte noen av lekeapparatene rives. Det ble kjøpt inn og installert ett nytt lekeapparat, samt benker til uteområdet. Lekeplassområdet er nå i forsvarlig stand.

Fagfornyelsen i skolen med nye kompetansemål, tverrfaglig tema og ny metodikk, gir også økte utgifter for skolen. En investering av utsyr på spesialrom har vært nødvendig for å kunne ha en undervisning som er forsvarlig ut fra kompetansemålene i den nye læreplanen. For å kunne ta godt vare på utstyret på ulike spesialrom, og passe på innkjøp av forbruksmateriell, burde skolen hatt en fagansvarlig for de ulike spesialrommene. En slik person burde fått noe kompensasjon for ansvaret og jobben som må gjøres. Dette er ikke lagt inn i budsjettet for 2025. Frikjøp av tid til en slik funksjon, må i 2025 ev. tas fra undervisningsstillingene.

En heldigital skole krever en IKT-ansvarlig i 30-50% stilling. Dette tas nå fra undervisningsstillingene. Digitalt utstyr må også stadig oppgraderes og både i 2024 og i årene framover må mange av PC-ene på skolen byttes ut.

En mer praktisk rettet skole og fokuset på *et trygt, godt og inkluderende skolemiljø* innebærer et krav om utvikling, også når det gjelder skolens uteområde. Skolen har et stort areal med gode muligheter for oppgradering og utvikling rettet mot dagens barn og ungdom. Elevrådet ved skolen har ved gjentatte anledninger trukket fram mangelen på aktivitetsmuligheter, og ønsker sterkt en oppgradering.

Skolen har en utfordring i forhold til å kunne gjennomføre en god nok forsterket norskopplæring i skolen. Dersom skolen skal kunne følge planen som er forslått vedr. norskopplæring for elever med kort botid i Norge, burde skolens årsverk vært økt med en 70% stilling. Disse elevene skal etter ny opplæringslov ha vedtak på sine timer. Det er viktig at de får en god norskopplæring fra starten slik at det blir mindre behov for individuell tilrettelegging på sikt og at de kan gå ut med gode eksamensresultat. Gjennomføringen av videregående skole og å få seg en utdanning og en jobb, vil det være større muligheter for med gode norskkunnskaper. Denne stillingen er ikke lagt inn i budsjettet for 2025.

Fra høsten 2024 er det 12 timer gratis SFO for 1.-3. klassinger. Maksprisen for en barnehageplass er 1500 kr. Begge disse tiltakene som er sentrale, vil føre det mindre foreldreinnbetaling for skole og barnehage.

## Beredskap

Skole og barnehage har gode rutiner for brannøvelser.


Barnehagen deltar på Nasjonal brannvernuke hver høst. Ett godt samarbeid med brannvesenet gjør at barna får besøk av brannbilen. Det gjennomføres også brannøvelser.

Det arbeides kontinuerlig for å revidere prosedyrer, og for å holde det øvrige personalet orientert om gjeldende rutiner. Det er gjennomført en rekke risikovurderinger ved enheten.

Skolen har en egen beredskapsplan og en plan om trygt og godt skolemiljø. Det skal foretas en risikovurdering med hensyn til brannfare ved skolen hvert andre år og det skal foretas to brannøvelser hvert år. Det skal foretas en beredskapsøvelse på skolen hvert år

Både personalet i barnehage og skole gjennomfører førstehjelpskurs hvert år og deler av personalet gjennomfører livredningsprøve. Både barnehage og skole skal ha årlige kontroller av lekeplassene.

# Resultatenhet helse og omsorg




## Generelt

Enheten skal sikre at alle som bor eller oppholder seg i kommunen tilbys nødvendige helse- og omsorgstjenester. Det er et nasjonalt mål at helse og omsorgstjenestene utvikles slik at befolkningen opplever flere gode levekår og tilbys tjenester som er effektive, trygge og tilgjengelige.

Brukere og pårørende skal møtes med respekt og omsorg, og de skal ha medvirkning i utformingen av tjenestetilbudet.

Forskning innen omsorg viser veksten i nye yngre brukergrupper, flere eldre med hjelpebehov, utfordringer med å rekruttere helsepersonell, mangel på samhandling, mangel på aktivitet og psykososiale behov.

I 2030 vil det være flere eldre enn barn i Norge. Viktige fokusområder fremover blir aktivitet, livskvalitet og mestring jamfør «Felleskap og meistring -Bu trygt heime reformen». Reformen skal bidra til et mer aldersvennlig samfunn hvor eldre kan leve lengre i sitt eget hjem, og oppleve trygghet og ha et aktivt liv.



Velferdsteknologi er på god vei inn i tjenestene som omhandler alt fra barn til eldre. Av velferdsteknologiske løsninger nevnes trygghetsalarmer, digitale tilsyn, multidosedispenser og GPS. Det er en stor utvikling på området, og brukernes behov for tjenesten står i fokus.

En ser en økning i psykiske lidelser blant barn og unge. Oppvekst og helse og omsorg, har sammen utarbeidet en plan «Trygg oppvekst Flå» Planen vektlegger forebyggende arbeid, og skal bidra til å fremme gode oppvekstsvilkår for barn og unge i Flå kommune.

Helse og omsorgssjef vil ha månedlige møter med områdeledere og økonomisjef, for å arbeide med økonomistyringen.


Alle bevilgninger i budsjettet er gitt ut fra en forutsetning om at Helse og omsorgstjenestene skal drives innenfor rammen av lover, forskrifter og kommunale vedtak, samtidig som budsjettrammen holdes.

Alle lønnsøkninger er budsjettert inn.

## Enheten omfatter disse virksomhetene

* Helsestasjonstjenesten, inkludert psykisk helse barn og unge
* Dagtilbud til hjemmeboende med demenssykdom
* Aktivisering psykisk helse og rus
* Legetjenester
* Fysioterapitjenester og Friskliv
* Ergoterapitjeneste og Velferdsteknologi
* Institusjonstjeneste - Flåheimen
* Servicefunksjoner (Kjøkken og vaskeri)
* Miljøterapitjenesten
* Hjemmetjenester
* Hjemmetjeneste psykisk helse og rus
* Interkommunale tjenester og samarbeid

## Enhetenes mål og tiltak

|  |  |  |
| --- | --- | --- |
| Mål |  | Tjenesteområder som bidrar til måloppnåelse |
| 1 | Innbyggerne møter sammenhengende og tilgjengelige tjenester der medarbeiderne har riktig kompetanse og nok tid | Felles mål for alle tjenester |
| Tiltak:   1. Sikre helhetlige helse- og omsorgstjenestetilbud der somatikk, rus og psykisk helse sees i sammenheng. 2. Gjennomføre kompetansehevende tiltak som er nødvendig for å dekke brukernes behov for helse- og omsorgstjenester 3. Sikre gode pasientforløp fra hjem til hjem i samhandling mellom tjenestene og spesialisthelsetjenesten. 4. Utvikle kompetanse- og rekrutteringsplan for helse og omsorgstjenestene 5. Gjennomføre bruker- og pårørendeundersøkelser i helse- og omsorgstjenestene 6. Kompetanseheving innen vold og trusler om vold mot ansatte. 7. Tilby lærlingplasser for fagarbeidere og praksisplasser for sykepleierstudenter 8. Utvikle samarbeid mellom legetjenesten og hjemmetjenesten. AKS sykepleier vil bidra til en styrking rundt faglige vurderinger og oppfølging av pasienter. | | |
| 2 | Flere bor trygt i eget hjem og lever selvstendige liv og god opplevd livskvalitet. | Felles mål for alle tjenestene |
| Tiltak:  Utarbeide og implementere standard for pårørendesamarbeid.   1. Forebyggende hjemmebesøk til innbyggere over 80 år som ikke kommunale tjenester. 2. Motivere innbyggerne til å ta i bruk trygghetsskapende teknologi og andre velferdsteknologiske løsninger 3. Videreutvikle dagaktivitetstilbudet til personer med kognitiv svikt og demens og eldre med andre utfordringer. 4. Legge til rette for økt digital kompetanse blant eldre i samarbeid med Frivilligsentralen 5. Brukerne skal få tilbud om fleksibel bruk av trygghetsopphold og avlastning ut fra brukerens og pårørendes behov og ønsker 6. Sykehjemmet og omsorgsboligene i Flåheimen skal ta i bruk digitale og trygghetsskapende velferdsteknologiske løsninger | | |
| 3 | Flere opplever god helse og mestring | Felles for alle tjenestene |
| Tiltak:   1. Tilby lavterskeltilbud til mennesker med utfordringer knyttet til psykisk helse og rus, samtale, kartlegging, utredning, behandling av enkelte lettere til moderate lidelser. 2. Ha fokus på generelle forebyggende tiltak knyttet til god fysisk og psykisk helse gjennom informasjon i Fløværingen, foredrag, kurs, treningstilbud m.m 3. Videreutvikle likeverdige og sammenhengende rehabiliteringstilbud for tjenester i eget hjem, sykehjem og spesialisert rehabilitering. 4. Helsestasjons- og skolehelsetjenesten sørger for at barn og unge får god og tilpasset informasjon om forhold som kan være skadelige for dem, at det er hjelp å få og hvor de kan få hjelp når de trenger det (nasjonale veiledere) 5. Helsestasjon for eldre, som er helsefremmende og et forebyggende lavterskeltilbud til kommunens innbyggere 6. Jobbe forebyggende med psykisk helse, rus og tiltak til barn og unge. 7. Skolehelsetjenesten samarbeider med skolen om undervisning. (nasjonale veiledere). 8. Helsestasjonstjenesten gir tilbud om helsekontroller i tråd med nasjonale anbefalinger. 9. Tilbud om par/familiesamtaler i samarbeid med familievernkontoret (skjer i flere tjenester om ønskelig). 10. Tilbud om veiledning og forebyggende smittevern knyttet til reise og reisevaksinasjon. | | |
| 4 | Innbyggerne har mulighet til å delta, bidra og bli inkludert i fellesskap | Felles for alle tjenestene |
| Tiltak:   1. Rekruttere flere til ulikt frivillig arbeid gjennom samarbeid med Frivilligsentralen. 2. Legge til rette for systematisk innbyggerinvolvering i utvikling av helse- og omsorgstjenester. 3. Jobbe tverrfaglig og samarbeide, både innad i kommunen og på tvers mellom kommunene, næringsliv og andre aktører. 4. Språkpraksis i kommunal regi. 5. Tjenestene skal legge til rette for god medvirkning fra brukere og pårørende. | | |

## Beskrivelse av enhetene

### Helsestasjonstjenestene:

Svangerskapsomsorg, helsestasjon og skolehelsetjeneste omfatter forebyggende arbeid gjennom helseopplysning, veiledning og undervisning, individuelt og i grupper i henhold til Nasjonale faglige retningslinjer for helsestasjon og skolehelsetjenesten og for svangerskapsomsorgen. Tilbudet skal bidra til å fremme psykisk og fysisk helse, gode sosiale og miljømessige forhold, forbygge sykdom og skader, utjevne sosiale helseforskjeller og forebygge, avdekk og avverge vold, overgrep og omsorgssvikt.

Psykisk helse barn og unge omfatter forebyggende og støttende tiltak, samt behandling av lettere til moderate psykiske lidelser. Kommunen er representert inn i Fact ung- team Hallingdal. Målet er at oppfølgingen skal føre til kontinuitet i behandling og oppfølging, reduksjon i innleggelser, økt integritet og deltakelse i lokalsamfunnet og økt livskvalitet og funksjon. Viser til prioriteringsveileder «Psykisk helsevern for barn og unge».

Flå kommune har fått innvilget følgende tilskuddsmidler:

* «Kommunalt rusarbeid (ny ordning)», Helsedirektoratet. Miljøveileder 0,5 årsverk. Miljøveileder skal bidra til å skape gode sosiale arenaer for barn og unge, som har utfordringer i forhold til atferd og sosiale ferdigheter. Dette er et tilskudd som gis for ett år om gangen t.o.m. år 2025.
* «Foreldrestøttende» tiltak, Barne-, ungdoms- og familiedirektoratet. Målet er å etablere en lavterskel arena for møter mellom foreldre med hovedvekt på nettverksbygging gjennom sosialt samvær, samtaler og aktiviteter. Flå kommune er tildelt midler for et treårig prosjekt.

### Legetjenesten

Ansvarsområdene er offentlige oppgaver som tilsynslege ved sykehjemmet, lege helsestasjonen, kommuneoverlegerollen med samfunnsmedisin og fastlegepraksis. Det forventes også at legene deltar i legevaktsamarbeidet kvelder, natt og helg i Ringerike interkommunale legevakt.

### Fysioterapitjenester og Friskliv

Tjeneste med fokus på forebygging, rehabilitering, behandling, hjelpemidler, hverdagsrehabilitering og Friskliv.

Tjenester som tilbys

* Rehabilitering institusjon/hjemmeboende
* Poliklinisk behandling
* Gruppetrening
* Hjelpemiddelformidling
* Oppfølging helsestasjon, skole, barnehage og hjemmeboende
* Friskliv
* Hverdagsrehabilitering

### Ergoterapitjeneste og Velferdsteknologi

Tjeneste med fokus på et tverrfaglig samarbeid. Jobbe med videreutvikling av velferdsteknologi i samarbeid med andre aktuelle tjenester.

Tjenester som tilbys

* Gruppetrening
* Hjelpemiddelformidling
* Hverdagsrehabilitering
* Rehabilitering i hjemmet
* Velferdsteknologi og innovasjon i tjenestene
* Individuelle oppfølginger

### Institusjon

* Flåheimen har 14 institusjonsplasser som er fordelt på 8 plasser til demensomsorgen og 6 plasser som benyttes til avlastning, utredning, behandling og rehabilitering.
* Plassene brukes fleksibelt i forhold til langtidsopphold/korttidsopphold.
* Det er i tillegg 1 behandlingsrom som benyttes til dagbehandling. Rommet benyttes også til akuttinnleggelse fra lege og legevakt som alternativ til sykehusinnleggelse (der pasienten ikke ønsker å reise til Hallingdal sjukestugu).

### Servicefunksjoner

* Produksjonskjøkkenet som produserer middagsmat for institusjon og matombringing til hjemmeboende.
* Eget vaskeri som sørger for vask av arbeidstøy og tøy til beboere i institusjon.

### Aktivisering (dagtilbud hjemmeboende med demenssykdom)

* Transport i forbindelse med dagtilbud
* Dagaktivitetstilbud for hjemmeboende med en demenssykdom, tilbudet har for tiden 8 plasser og er åpent 3 dager i uken. Skulle behovet øke, må en vurdere å øke antall plasser i tilbudet samtidig benytte personalet innenfor rammen av årsverk enheten har.
* Aktivitetstilbud i fellesarealer i samarbeid med Frivilligsentralen 1 dag i uken.

### Miljøterapitjenesten

Målrettet miljøarbeid til barn og unge er et viktig fokusområde. Den nasjonale veilederen «God helse og omsorgstjenester til barn og unge med psykisk utviklingshemming», stiller krav til kommunene.

Kommunen ser et stadig økende behov for denne tjenesten og behovet for kompetanse og ressurser er i stor vekst. Kommunen er i startfasen av et boligprosjekt tiltenkt denne tjenesten og deres behov. Tjenesten vil da også bygges til å omfatte voksne med funksjonsnedsettelser. Koordinerende enhet ligger inn under miljøterapitjenesten.

### Hjemmetjenesten

Hjemmetjenesten har ansvar for tjenester til hjemmeboende. Beboere i Flåheimen omsorgsboliger er organisert under hjemmetjenesten. Det er til sammen 18 leiligheter som tildeles av enheten.

Av tjenester kan nevnes:

* Helsetjenester i hjemmet
* Praktisk bistand og opplæring
* Trygghetsalarmer og velferdsteknologi
* Omsorgsstønad
* Matombringing
* Brukerstyrt personlig assistanse
* Støttekontakt og fritidskontakt
* Avlastning
* Parkeringsbevis
* Ledsagerbevis
* Transporttjeneste
* Omsorgsbolig

### Hjemmetjeneste psykisk helse og rus

Av tjenester kan nevnes:

* Praktisk bistand og opplæring
* Veiledning og støtte i dagligdagse aktiviteter i og utenfor hjemmet
* Samtaler i tjenestens kontorer eller i hjemmet
* Samarbeid med jobbspesialist i IPS Ung om å støtte ungdom mellom 16 og 30 år i forhold til skolegang, studier og jobb. Dette er i samarbeid med Nav.

Tjenesten har et tett samarbeid med øvrige hjemmetjenester og andre kommunale helsetjenester, Nav, DPS Ringerike (psykiatrisk poliklinikk og Fact).

Aktivisering psykisk helse og rus

* Transport i forbindelse med dagtilbud
* Dagtilbud rus og psykisk helse, tjenesten drifter dagsentertilbud 2 dager i uken **s**amt middag med erfaringskonsulenten 1 ettermiddag i uken.

Tjenesten har et tett samarbeid med øvrige hjemmetjenester og andre kommunale helsetjenester, Nav, DPS Ringerike (psykiatrisk poliklinikk og Fact).

## Interkommunale tjenester og samarbeid

* Hallinghelse, herav tjenester som mobilt ferdighets team, kommunepsykolog, logoped, klinisk ernæringsfysiolog, folkehelsekoordinator, velferdsteknologikoordinator, undervisnings sykehjem og hjemmetjenester (USHT) og Trygg oppvekst (BTI).
* Ringerike interkommunale legevakt.

Lokalt samarbeidsutvalg (LSU). Samarbeid med Ringerike sykehus, Hallingdal Sjukestugu og Hallingdalskommunene

## Lærlinger

Vi har for tiden to lærlinger, som er delt mellom institusjon og hjemmesykepleien. Lærlingplass er et samfunnsansvar og viktig for at mange unge skal komme videre i utdanningssystemet. Utfordringer med å rekruttere helsepersonell, viser at det er viktigere enn noen gang å benytte denne ordningen som en rekrutteringsplattform med tanke på stillinger som kan være vanskelig å rekruttere nok personell til. Dette gjelder i stor grad for helse- og omsorg. Det er flere muligheter for å få et fagbrev eller et kompetansebevis.

## Beredskap

* Brannøvelse og gjennomgang av brannrutiner hvert halvår for alle ansatte.
* Brannøvelse og gjennomgang av prosedyrer hvert halvår for beboere på Flåheimen, omsorgsboligene og brukere av dagsenter for hjemmeboende demente.
* Brannøvelse og gjennomgang av prosedyrer hvert halvår for brukere av aktivitetssenter psykisk helse og rus.
* Brannopplæring av nyansatte.

Enheten vil foreta en fullstendig gjennomgang av sine planer innen helseberedskapsområdet i løpet av 2024/2025.

## Tiltak for året 2025

|  |  |
| --- | --- |
| **Innsatsområde** | **Tiltak** |
| Redusere bruk av overtid | * Rekruttere inn i vakante stillinger * Tilsette flere vikarer og rekruttere ferievikarer * Involvering av de ansatte |
| Reduksjon av sykefravær | * Kartlegge sykefravær * Jobbe med arbeidsmiljø * Holdningsarbeid (betydning av arbeidstakers nærvær) * Se på muligheter for tilrettelegging innad i tjenestene * Involvere ansatte, områdeledere, tillitsvalget og Nav i arbeidet med sykefraværet * Tett oppfølging av sykmeldte * Utarbeide HMS -årshjul hvor en kontinuerlig arbeider med ulike temaer innenfor HMS |
| Rekruttering | Utarbeide en plan sammen med områdeledere og tillitsvalgte. |
| Mentorordning | Utarbeide en mentorordning, slik at en ivaretar nyansatte. |
| Kompetanse | Kartlegge behovet for kompetanse innad i tjenesten  Utarbeide en kompetanseplan pr.enhet |
| Dreiningsarbeid | Se på bruk av ressurser og endringer på måter å gi tjenester. |
| Samhandling | Tettere samarbeid med tjenestemottakere og samarbeidspartnere. Forventningsavklaring. |

Helse og omsorg har fått et sparekrav på kr. 800 000,- i 2025. Sparekravet vil bli sett opp imot drift, og det vil bli et dreiningsarbeid innad i tjenestene for å se på bruk av ressurser, og om en kan utøve tjenestene på andre måter enn det man gjør i dag.

# Folkehelse

### Status

Folkehelse er ikke en helsetjeneste, men gjelder alle tjenester. Folkehelsekoordinators rolle er å holde oversikt over status for folkehelse og koordinere og fremme lokale folkehelsetiltak. Koordinator er en del av kommunedirektørens stab og deltar i interkommunal folkehelsegruppe i regi av Hallinghelse. Oversiktsdokumentet legges til grunn for kommunal planstrategi og valg av tiltak.


### Mål

At følgende 5 prinsipper legges til grunn i Flå kommunes folkehelsearbeid: *«å utjevne sosiale helseforskjeller, "helse i alt vi gjør" (Health in All Policies), bærekraftig utvikling, føre-var og medvirkning»* ([Regjeringen 2021](https://www.regjeringen.no/no/tema/helse-og-omsorg/folkehelse/innsikt/folkehelsearbeid/id673728/)). At Folkehelseperspektivet gjennomsyrer planprosesser og iverksettelse av tiltak.

### Tiltak

* Oppdatert Oversiktsdokument over Folkehelse i Flå kommune
* Bo og Bli lyst prosjekt
* Trafikksikker kommune
* Medlemskap i nettverket «Fremsam»

# Resultatenhet teknisk tjenester



## Om enheten

Enheten omfatter følgende ansvarsområder:

* kommunal eiendom
* vann, avløp og renovasjon
* byggesak, plan og geodata
* landbruk

Enheten har i 2025 budsjettert med 11,55 årsverk fordelt på ansvarsområdene over.  
Av dette er 100% stiling knyttet til interkommunalt samarbeid IKT, 50% knyttet til samarbeid om skogfag med Nesbyen kommune og 48% stilling er knyttet til Flå kirke.

## Mål for enheten

Sammen med de andre enhetene i kommunen har teknisk enhet ansvar for å bidra til at Flå kommune skal være en attraktiv og framoverlent kommune. Vi skal levere gode tjenester innenfor våre fagområder, vi skal ha effektiv og god saksbehandling og gi god informasjon.

Teknisk enhet har ansvar for kommunale bygg og eiendommer. Vi skal drifte, vedlikehold og utvikle bygg og eiendom på en bærekraftig måte og bidra til at andre enheter som oppvekst og helse og omsorg kan levere sine tjenester i våre bygg.

Vann, avløp og renovasjon er store fagområder innenfor teknisk enhet. Vi må sørge for å ha en VA-infrastruktur med god drift, og vi må utvikle infrastrukturen i takt med utbygging og ønsket utvikling av Flå.

Selvkostprinsippet gjelder for flere av våre tjenester, og vi må utvikle tjenestene på en økonomisk forsvarlig og bærekraftig måte.

Teknisk enhet har ansvar for byggesak, plan og geodata, som er viktige områder for videre utvikling og utbygging, men også hensyn til omgivelsene våre.

Teknisk enhet vil bidra til «det grønne skiftet» ved å legge vekt på miljømessig bærekraft, for eksempel bruk av fornybar energi, miljøvennlige byggematerialer og ENØK-tiltak i våre bygg.

Flere av FNs bærekraftsmål er veldig aktuelle for tjenestene til teknisk, for eksempel målene som omhandler rent vann og gode sanitærforhold, ren energi, klimaendringer og livet på land.

#### Noen konkrete mål:

* 95% av innkomne saker skal behandles innenfor lovpålagt saksbehandlingstid
* Kommunal vannforsyning skal ha leveringssikkerhet på 99,5% av driftsåret og drikkevannskvalitet opprettholdes 99,5% av driftsåret
* Offentlige avløpssystemer skal være i drift minimum 99,5% av et år
* Tiltak ved kritisk driftsstans innenfor vann og avløp skal påbegynnes senest 3 timer etter at driftsstans er varslet.
* Investeringsprosjekter skal bygges i henhold til framdriftsplan og budsjett.

## Budsjett

Teknisk enhet har mange og store oppgaver, en rekke bygg og anlegg å drifte, og et stort spenn i våre oppgaver. Nye krav, nye oppgaver og nye anlegg gjør at teknisk enhet hele tiden må utvikle seg. Til dette er det behov for bemanning med kompetanse og nødvendig kapasitet til å utføre våre oppgaver. I budsjettet er det videreført den bemanningen vi har i 2024 der vi er 1 stilling mindre enn tidligere. Noen fagområder / oppgaver er flyttet internt i avdelingen ut fra kapasitet og ventet arbeidsomfang.

Der det er hensiktsmessig løses prosjektoppfølging ved bruk av ekstern bistand, innenfor rammen i de ulike investeringsprosjektene. På sikt er det et mål å redusere innleie av tjenester, uten å øke kostnadene totalt sett. Ved økning i omfang av byggesaker og arealplan, vil det være behov for å tilsette flere ansatte i disse selvkostområdene.

Driftsbudsjettet er basert på prognose for 2024, sammen med en prosess med innspill og vurdering av behov for ulike tiltak på drift og vedlikehold. Det er enkelte kommunale bygg som har behov for oppgradering og økt vedlikehold, og det er noe etterslep på vedlikehold pr. i dag. Jevnlig vedlikehold er viktig for å unngå større uforutsette kostnader, og budsjettet tar høyde for daglig drift og nødvendig forefallende vedlikehold, samt innhenting av etterslep i vedlikehold. Budsjettet er stramt, og en del oppgaver vil måtte utsettes eller utgå hvis de ikke anses som nødvendige nok.

#### Investeringer

Det er budsjettert med investeringsprosjekter der det er større behov for tiltak. Ikke avsluttede investeringsprosjekter videreføres. Under følger en kort oversikt over nye / endrede prosjekter:

* Bygging av tilrettelagte boliger Evjo. Prosjektet videreføres med en økt ramme på 1,7 mill.
* Oppgradering av kommunale boliger og omsorgsboliger, herunder oppgradering av tak på fire boliger i Evjo. Sum kr 2.000.000,-
* Oppgradering ENØK i kommunale bygg - solcelleanlegg Flåheimen og etterisolering av tak i 4 boliger. Sum kr 800.000,-. Prosjektene finansieres også med støtte fra Husbanken.
* Utkjøp av varebil fra leasing kr 280.000,-
* Oppstart prosjektering og oppgradering av uteområde Flå skole kr 300.000,-
* Bygginga av lekeplass Vikberget kr 300.000,- (gjennomføring vurderes utsatt til 2026)
* Videre oppgradering av uteområde Flåheimen kr. 100.000,-

## Muligheter videre:

Teknisk enhet er i en prosess med omlegging / utvikling. Det er blant annet innført nye rutiner for økonomistyring og ressursplanlegging. Det må i det kommende året jobbes ytterligere med system og rutiner. Dette for å utnytte ressurser best mulig, holde både faste og uforutsette kostnader nede, og sørge for at oppgaver blir løst på en best mulig måte.

Med et stramt budsjett må det jobbes med å finne rett «nivå» på tjenester.

I 2024 er energikostnader redusert jf. foregående år. Det kan fortsatt ses på muligheter for å redusere kostnader til energi / oppvarming (ENØK) ytterligere.

Større investeringer må planlegges og utvikles helhetlig, med tanke på langsiktighet og effektiv drift.

## Beredskap

Beredskap innenfor tjenesten til teknisk enhet omfatter flere ting. I planarbeid må ROS ivaretas gjennom ROS-analyser og utredning av relevante fagtema, og forebyggende tiltak må følges opp i byggesaker. I drift av våre kommunale tjenester må vi ha rutiner som sikrer for eksempel drikkevannskvalitet, framkommelighet på kommunale veger og håndtering av naturfarer. Interkommunale samarbeid som Hallingdal brann- og redning er viktig for kommunal beredskap.

# Servicekontor / bibliotek



## Arbeidsoppgaver

Servicekontoret mottar alle henvendelser til Flå kommune - pr. telefon, e-post, brev eller personlig fremmøte.

* Sentralbord og ekspedisjon Flå kommune, samt servicefunksjon for andre leietakere i Flå Veksthus.
* Postmottak, sak/arkiv, postliste.
* Eiendomsoppgaver til meglere.
* Nabolister/situasjonskart
* Avlaste enhetene med kopiering/utsending av dokumenter, påmeldinger til div.

møter/arrangementer.

* Flå Veksthus: Bestilling av møterom, koding av nøkkelbrikker og åpningstider på dører, utlevering av nøkler til kommunale bygg/boliger/biler.
* Flå kommunale barnehage, Flå skole og Flåheimen: Koding av nøkkelbrikker og dører.
* Thonhallen og URSUS: Styring av adgangskontroll.
* Medlem i «Boliggruppa», lager husleiekontrakter og har kontakten med leietakerne.
* Salg av bøker/pins.
* Booking av tjenestebilene.
* RAYVN – loggføring og rapportering i kriseledelsen.
* Betjener biblioteket de dagene bibliotekar ikke er til stede.
* Betjener BUA når den ikke er åpen.
* Ansvar for vielser sammen med ordfører.

0,2 årsverk som biblioteksjef er tilknyttet servicekontoret. Det er tatt tak i oppgradering og fornying på biblioteket. Biblioteksjefen vil i en periode bruke mer enn sin 20% stilling på dette.

## Beredskap

Foretar regelmessige oppdateringer av varslingslistene i beredskapsplanen og permene med «Plan for helsemessig og sosial beredskap».

Testing av alarmknappene på Veksthuset.

Leder er loggfører og referent i kriseledelsen.

## Mål

Vårt mål er å kunne hjelpe alle som henvender seg til oss, enten ved selv å gjøre det eller sette vedkommende i kontakt med andre som kan hjelpe. Servicekontorene i Hallingdal har felles ledermøter og fagsamlinger for alle ansatte for å øke kompetansen. Bruker å ha 2 felles fagsamlinger pr. år.

Vi jobber for å øke utlånet av bøker på biblioteket og ha arrangement/utstillinger noen kvelder.

# Betalingssatser for tjenester, avgifter og gebyrer

## Kirken

|  |  |  |
| --- | --- | --- |
| Tjeneste | Pris 2024 | Pris 2025 |
| Festeavgift | kr 200 | kr 210 |
| Gravlegging navna minnelund innenbygds inkl. enkel plate \* | kr 6.000  Dobbel navneplate kr 1.000 i tillegg | kr 6.000  Dobbel navneplate kr 1.000 i tillegg |
| Gravlegging navna minnelund utenbygds  \*inkl. enkel plate \* | kr 14.000  Dobbel navneplate kr 1.500 i tillegg | kr 14.000  Dobbel navneplate kr 1.500 i tillegg |

**\***Satsene ble vedtatt i K-sak 80/24 den 10.10.24

## Sentraladministrasjonen

|  |  |  |
| --- | --- | --- |
|  | Pris 2024 | Pris 2025 |
| Purring | kr 35 | kr 35 |

#### Priser for kopiering

|  |  |  |  |  |  |
| --- | --- | --- | --- | --- | --- |
| Format | Antall | Ensidige kopier  inkl. mva | Ensidige kopier  eks. mva | Tosidige kopier  inkl. mva | Tosidige kopier  eks. mva |
| A4 kopier | 10-500 | kr. 1,00 | kr 0,80 | kr 1,50 | kr 1,20 |
| A4 kopier | over 500 | kr. 0,50 | kr 0,40 | kr 0,75 | kr 0,60 |
| A3 kopier | 1-10 | kr 2,00 | kr 1,60 | kr 3,00 | kr 2,40 |
| A3 kopier | over 10 | kr 1,75 | kr 1,40 | kr 2,00 | kr 1,60 |
| A4 Farge | 1 | kr 6,- | kr 4,80 |  |  |
| A3 Farge | 1 | kr. 12,- | kr 9,60 |  |  |

## Resultatenhet for skole, skolefritidsordning

#### Skolefritidsordning

Foreldrebetaling SFO pr. måned

|  |  |
| --- | --- |
| Skolefritidsordning | 2025 |
| 1.-3. trinn |  |
| Alt. 1 (inntil 12 timer i uka) | 0 kroner pr. mnd. |
| Alt. 2 (inntil 18 timer i uka) | 1750 kroner pr. mnd. |
| Alt. 3 (inntil 23 timer i uka) | 2250 kroner pr. mnd. |
|  |  |
| 4. trinn |  |
| Alt. 1 (inntil 8 timer i uka) | 1750 kroner pr. mnd. |
| Alt. 2 (inntil 12 timer i uka) | 2250 kroner pr. mnd. |
| Alt. 3 (inntil 18 timer i uka) | 2450 kroner pr. mnd. |
| Alt. 4 (inntil 23 timer i uka) | 2750 kroner pr. mnd. |
|  |  |
| Mat |  |
| 1 dag per uke | 90 kroner pr. mnd. |
| 2 dager per uke | 180 kroner pr. mnd. |
| 3 dager per uke | 270 kroner pr. mnd. |
| 4 dager per uke | 360 kroner pr. mnd. |
| 5 dager per uke | 450 kroner pr. mnd. |
| Mat ekstra dag | 60 kroner pr. dag |
|  |  |
| Kjøp av ekstra opphold |  |
| Kjøp av 1 time | 125 kroner |
| Kjøp av ettermiddag | 200 kroner |
| Kjøp av enkeltdag (1.-3. trinn) – for barn med ordinær SFO-plass: | 197 kroner pr. dag. |
| Kjøp av enkeltdag (4. trinn) – for barn med ordinær SFO-plass: | 275 kroner pr. dag. |
| Kjøp av enkeltdag (1.-3. trinn) - for barn uten ordinær SFO-plass: | 269 kroner pr. dag. |
| Kjøp av enkeltdag (4. trinn) - for barn uten ordinær SFO-plass: | 375 kroner pr. dag |
| *For alle barn koster 60 kr per dag for mat ved kjøp av ekstra opphold* | |

Hvis det er flere søsken i skolefritidsordningen eller kombinasjonen SFO-barnehage, skal den som har størst plass betale fullt, fra barn 2 innvilges 30 % søskenmoderasjon.

Søskenmoderasjon gis ikke på ekstradager.

Ved bruk av SFO-plass i ferier blir plassen belastet med ekstra betaling for bruk av tilbudet. Se betalingssatsene.

Søskenmoderasjon kan ikke kombineres med redusert foreldrebetaling

Betaling av mat kommer i tillegg.

#### Barnehage

Det kreves oppholdsbetaling for 11 måneder pr år. Juli er betalingsfri.

|  |  |  |
| --- | --- | --- |
| Antall dager per uke | Oppholdsbetaling per mnd. | Kost per. mnd |
| 3 | 1300 kr | 204 kr |
| 4 | 1400 kr | 272 kr |
| 5 | 1500 kr | 340 kr |

* «Ved for sein henting, etter advarsel, må det betales en fast sats.» Denne satsen er på kr. 350,-
* Det gis 30% søskenmoderasjon i Flå kommune
* Satsene for søknad om moderasjonsordning reguleres gjennom regjeringens satser.

- Redusert foreldrebetaling

- Gratis kjernetid for 2-,3-,4-, og 5-åringer.

## Kulturskolen

|  |  |  |
| --- | --- | --- |
| **Kulturskolen** | **2024** | **2025** |
| Individuell musikkundervisning  Gruppeundervisning(dans, musikk) | Kr 3.775,- pr. år  Kr 3.275,- pr. år | Kr 3.940,- pr. år  Kr 3.420- pr. år  Prisene kan bli justert i henhold til elevavgiften i Nesbyen kommune. |

For søkere til Nesbyen skolekorps gjelder korpsets kontingentsatser.

## Svømming

|  |  |  |
| --- | --- | --- |
| **Svømmebasseng** | **2024** | **2025** |
| **Voksne** | kr 40 | kr 50\* |
| **Barn** | Kr 30 | Kr 30\* |

\*Satsene gjelder personer som ikke er registrert bosatte i Flå kommune

## Resultatenhet helse og omsorg

|  |  |  |
| --- | --- | --- |
| TJENESTE | Pris 2024 | Pris 2025 |
| TRYGGHETSALARM |  |  |
| Leie av digital trygghetsalarm m/  nøkkelboks og røykvarsler | Kr 298\*\*- pr mnd.  \*\* dersom røykvarsel ikke på lager trekkes kr 60,- fra prisen Kr 175,- pr mnd. | Kr 298\*\*- pr mnd.  \*\* dersom røykvarsel ikke på lager trekkes kr 60,- fra prisen Kr 175,- pr mnd. |
| Leie av nøkkelboks | Kr 60,- pr mnd. | Kr 62,- pr mnd. |
| Røykvarsler | Kr 60,- pr mnd. | Kr 62,- pr mnd. |
|  |  |  |
| FRISKLIVSENTRAL |  |  |
| Gruppetrening | Kr 320,-/24 ganger | Kr 320,-/24 ganger |
|  |  |  |
| FYSIOTERAPITJENESTE |  |  |
| Undersøkelse | 192 kr /30 min | 201 kr /30 min |
| Behandling hos fysioterapeut inntil 20 min | 139 kr | 144 kr |
| Tillegg for behandling ut over 20 min per.påbegynte 10 min | 43 kr | 46 kr |
|  |  |  |
| KOST |  |  |
| Månedsabonnement: |  |  |
| Kost måneds (frokost, mellommåltid, middag og aftens) | Kr. 3150,- pr mnd. | Kr. 3300,- pr mnd. |
| Middag måneds ab | Kr. 2000,- pr mnd. | Kr 2050,- pr mnd. |
|  |  |  |
| Enhetspris: |  |  |
| Frokost | Kr 50,- | Kr 55,- pr dag |
|  |  |  |
| Middag pensjonister m. m | Kr 100,- pr porsjon | Kr 105,- pr porsjon |
| Middag besøkende | Kr 135,- pr porsjon | Kr 140,- pr porsjon |
| Aftens | Kr 50,- | Kr 55,- |
|  |  |  |
| LANGTIDSOPPHOLD INSTITUSJON |  |  |
| Fribeløp før beregning av vederlag for langtidsopphold i institusjon | Kr \* | Kr \* |
|  |  |  |
| INSTITUSJON/SYKEHJEM |  |  |
| Korttidsopphold institusjon\* |  |  |
| Døgnopphold | Kr. \*,- pr døgn | Kr. \*,- pr døgn |
| Dagopphold | Kr. \*.- pr dag | Kr. \*.- pr dag |
| Nattopphold | Kr. \*.- pr natt | Kr. \*.- pr natt |
|  |  |  |
| PRAKTISK BISTAND |  |  |
| Praktisk bistand pr time  Inntekt inntil 2G  Inntekt 2G - 3G  Inntekt 3G - 4G  Inntekt 4G - 5G  Inntekt > 5 G | Kr. Kr. \*  Kr. 153,-  Kr. 237,-  Kr. 295,-  Kr. 310,- | Kr. \*  Kr. 210,-  Kr. 270.-  Kr.320.-  Kr. 350.- |
|  |  |  |
| VASK AV TØY |  |  |
| Månedsabonnement: |  |  |
| Vask av privattøy måneds ab | Kr. 420,- pr. mnd. | Kr.450,- pr. mnd. |
| HUSLEIE |  |  |
| Husleie omsorgsbolig | Kr. 8400,-pr mnd. | Kr. 8736,-pr mnd. |
| Strøm | Kommer i tillegg, kr 840,- pr mnd. | Kommer i tillegg, kr 850,- pr mnd. |
| Digital TV leie mott. omsorgsbolig | Kr 65,- pr mnd. | Kr 75, -pr mnd. |
|  |  |  |
| SALG AV DIVERSE |  |  |
| Salg av krykker uten pigger | Kr 430,- Helene | Kr 430,- Helene |
| Salg av krykker med pigger | Kr 485,- | Kr 485,- |
| Gummiknotter til krykker | Kr 58,- | Kr 58,- |

\*Pris settes med bakgrunn i Forskrift om egenandel for kommunale helse- og omsorgstjenester.

|  |  |  |
| --- | --- | --- |
| **TJENESTE** | **Pris 2024** | **Pris 2025** |
| **REISE-/YRKESVAKSINASJON** | Første gangs konsultasjon  Gruppe/familie kr 500,-  Annen gangs konsultasjon kr 165,-  Barn opp til 16 år kr 165,-   Pris for vaksine kommer i tillegg. Folkehelseinstituttets prisliste benyttes | Første gangs konsultasjon   * Gruppe/familie: kr 500,- * Enkeltpers 16+: kr 270,- * Enkeltpers u16: kr 160,-   Annen gangs konsultasjon   * Gruppe/familie: kr 300,- * Enkelt pers.: kr 160,-     Pris for vaksine kommer i tillegg. Folkehelseinstituttets prisliste benyttes |
| **Meningokokkvaksine ACWY** |  | Gratis til 10.klasse elever. |
| **Meningokokkvaksine ACWY** |  | Gratis til VGS elever. |

## Sosial stønad

Norm for stønad til livsopphold er lik den til enhver tid gjeldende veiledende statlige sats. (jf. K-sak 50/05 )

## Tekniske tjenester

Alle priser er eks. mva. hvis ikke annet er oppgitt.

|  |  |  |
| --- | --- | --- |
| Tjenester | Pris 2024 | Pris 2025 |
| Vanngebyrer |  |  |
| Abonnementsgebyr |  | *-4,9%* |
| Forbruk <300 m³, vekting 1 | Kr. 2.600,- | Kr. 2.473,- |
| Forbruk >300<500 m³, vekting 2 | Kr. 4.754,- | Kr. 4.521,- |
| Forbruk >500<1000 m³, vekting 3 | Kr. 7.131,- | Kr. 6.782,- |
| Forbruk >1000 m³, vekting 5 | Kr. 11.886,- | Kr. 11.304,- |
| Forbruksgebyr |  | *-14,5%* |
| Forbruksgebyr | Kr. 24,37 pr. m³ | Kr. 20,84 pr. m³ |
| Tilkoblingsgebyr |  | *Uendret* |
| Vanngebyr tilkobling (full sats).  For reduserte satser se «Forskrifter for vann- og avløpsgebyrer i Flå kommune». | Kr. 25.000,- | Kr. 25.000, - |
| Avløpsgebyrer |  |  |
| Abonnementsgebyr |  | *+2,2%* |
| Forbruk <300 m³, vekting 1 | Kr. 2.600,- | Kr. 2.657,- |
| Forbruk >300<500 m³, vekting 2 | Kr. 5.302,- | Kr. 5.419,- |
| Forbruk >500<1000 m³, vekting 3 | Kr. 7.953,- | Kr. 8.128,- |
| Forbruk >1000 m³, vekting 5 | Kr. 13.255,- | Kr. 13.547,- |
| Forbruksgebyr | Kr. 41,27 pr. m³ | Kr. 41,04 pr. m3  *Endring -0,5%* |
| Tilkoblingsgebyr |  | *Uendret* |
| Avløpsgebyr tilkobling (full sats).  For reduserte satser hhv ½ og 1/20 sats, se «Forskrifter for Vann- og Avløpsgebyrer i Flå kommune». | Kr. 25.000,- | Kr. 25.000,- |
| Slamgebyrer |  | *Økes 35,9%* |
| Årlig fast gebyr | Kr. 47,- | Kr. 64,- |
| Pris pr. m3 | Kr. 362,- | Kr. 492,- |
| Fast gebyr minirenseanlegg | Kr. 119,- | Kr. 162,- |
| Pris pr. m3 minirenseanlegg | Kr. 379,- | Kr. 515,- |
| Fast gebyr store renseanlegg | Kr. 218,- | Kr. 296,- |
| Pris pr. m3 store renseanlegg | Kr. 379,- | Kr. 515,- |
| Oppmøte ved ekstratømminger | Kr. 2725,- | Kr. 3703,- |
| Oppmøte ved nødtømminger | Kr. 6814,- | Kr. 9260,- |
| Pris pr. m3 ved ekstra- og nødtømminger | Kr. 315,- | Kr. 428,- |
| Avløpsanlegg |  | *Endring varierer* |
| Timepris kontor | Kr. 750,- | Kr. 800,- |
| Timepris feltarbeid | Kr. 750,- | Kr. 800,- |
| Tilsyn av små avløpsanlegg < 50 personekvivalenter (pe) | Årlig gebyr kr. 350,- | Årlig gebyr kr. 375,- |
| Tilsyn av private avløpsanlegg 50-100 pe, kap 13 | Kr. 2.500,- | Kr. 2.750,- |
| Tilsyn av private avløpsanlegg 100-250 pe, kap 13 | Kr. 4.000,- | Kr. 4.250,- |
| Tilsyn av private avløpsanlegg 250-500 pe, kap 13 | Kr. 7.000,- | Kr. 7.350,- |
| Tilsyn av private avløpsanlegg 500-1000 pe, kap 13 | Kr. 9.500,- | Kr. 10.000,- |
| Tilsyn av private avløpsanlegg 1000-1500 pe, kap 13 | Kr. 11.000,- | Kr. 12.000,- |
| Tilsyn av private avløpsanlegg 1500-2000 pe, kap 13 | Kr. 15.000,- | Kr. 16.000,- |
| Tilsyn oljeutskillere | Etter medgått tid | Etter medgått tid |
| Saksbehandling VA-plan | Inkl. i bygge- og utslippssak | Inkl. i bygge- og utslippssak |
| Gebyr for behandling av utslippssøknad <50 pe. | Kr. 4.500,- | Kr. 4.800,- |
| Gebyr for behandling av utslippssøknad 50-2000 pe. | Etter medgått tid | Etter medgått tid |
| Renovasjonsgebyr |  | *Økes 10,8%* |
| Bringeordning for bolighus (cont.) | Kr. 3171,- | Kr. 3513,- |
| Henteordning for bolighus (dunk) 140 liter. | Kr. 4285,- | Kr. 4748,- |
| Renovasjon 240 liter | Kr. 6428,- | Kr. 7122,- |
| Renovasjon med kompost | Kr. 3632,- | Kr. 4024,- |
| Renovasjon for fritidsbolig | Kr. 2186,- | Kr. 2422,- |
| Co2-avgift hente/bringe | Kr. 190,- | Kr. 211,- |
| Co2-avgift - hytter | Kr. 110,- | Kr. 122,- |
| Tilsyn med bedriftsrenovasjon  Faktureres bedriftene etter forbruk (ikke mva) | Kr. 945,- | Kr. 1.047,- |
| Feiing/tilsyn |  |  |
| Tilsynsgebyr bolig | Kr. 1367,- | Kr. 1421,- |
| Tilsynsgebyr fritidsbolig | Kr. 1590,- | Kr. 1653,- |
| Feiing bolig | Kr. 560,- | Kr. 582,- |
| Feiing fritidsbolig | Kr. 560,- | Kr. 582,- |
| Gebyr for feiing og tilsyn gjelder pr. bygning, uansett antall pipenedløp.  Gebyrsats deles opp slik at årlig gebyr blir ut fra frekvens for feiing og tilsyn. Det vil for eksempel være 1/4 gebyr pr år for en bolig med frekvens annet hvert år.  Det er ikke merverdiavgift på feiing og tilsyn. | | |
| Husleie og leie av lokaler |  |  |
| Depositum husleie | 2 mnd. husleie | 2 mnd. husleie |
| Husleie kommunale boliger | Økes med KPI 3,3% | Økes med KPI 3,2% |
| Husleie næringslokaler | Økes med KPI i hht. avtaler | Økes med KPI i hht. avtaler |
| Leie av Menighetshuset til konfirmasjon, minnesamvær eller andre arrangementer etter avtale.  Leie av Kultursalen hel dag eller kveld  Leie av Grønvold 1. etg. hel dag eller kveld | Kr 700,-  Kr. 700,-  Kr. 300,- | Kr 700,-  Kr. 700,-  Kr. 300,- |
| Leie av Thonhallen  Hele hallen  Leie av deler av hallen 1/1 el 2/3 av sats for hele hallen. | Kr. 600,- / time  Kr. 5000,- / dag | Kr. 600,- / time  Kr. 5000,- / dag |
| Leie av Kommunestyresalen og kantine  Leie av *kun* kommunestyresalen eller kantine er ½ leie. | Kr. 800,- | Kr. 200,- / time  Kr. 800,- / dag |
| Leie av lokaler inkluderer ikke vask. Ansvar for renhold avklares ved avtale om leie. Hvis ikke leietaker ordner rengjøring selv, faktureres renhold utført av Flå kommune. Timesats kr. 648,-. | | |
| Lag og foreninger i Flå kommune betaler ikke for leie av møtelokaler i Flå veksthus.  Regionalt- / interkommunalt samarbeid og foretak som Flå kommune er part i, betaler ikke for leie av møtelokaler i Flå veksthus.  Barne- og ungdomsidrett eller åpne arrangementer for barn og unge i Flå kommune betaler ikke hall-leie. | | |
| Eiendomsoppgaver |  |  |
| Fullstendig eiendomsoppgave | Kr. 3.097,- | Kr. 3.220,- |
| Leie av mannskap/maskiner |  |  |
| Leie av Vaktmester/fagarbeider | Kr. 648,- pr. time | Kr. 673,- pr. time |
| Ingeniørtimer | Kr. 1.045,- pr. time | Kr. 1.086,- pr. time |
| Leiekjøring traktor, redskap og fører | Kr. 1.104,- pr. time | Kr. 1.148,- pr. time |
| Kommunale tomter |  |  |
| Boligtomter Ødegårdsmoen og Bedehusmoen | Kr. 200,- pr m² | Kr. 220,- pr m² |

### Gebyr for forvaltningsoppgaver etter Matrikkelloven

* 1. **Oppretting av matrikkelenhet**

**1.1.1 Oppretting av grunneiendom**

areal fra 0 – 250 m² kr 8.500,-

areal fra 251 – 500 m² kr 13.000,-

areal fra 501 – 2000 m² kr 20.000,-

areal fra 2001 m² – økning pr. påbegynt da. kr 1.400,-

**1.1.2 Matrikulering av eksisterende umatrikulert grunn**

areal fra 0 – 250 m² kr 8.500,-

areal fra 251 – 500 m² kr 13.000,-

areal fra 501 – 2000 m² kr 20.000,-

areal fra 2001 m² – økning pr. påbegynt da. kr 1.400,-

**1.1.3 Oppmåling av uteareal på eierseksjon**

Gebyr for oppmåling av uteareal pr. sak

areal fra 0 – 250 m² kr 8.500,-

areal fra 251 – 500 m² kr 13.000,-

areal fra 501 – 2000 m² kr 20.000,-

areal fra 2001 m² – økning pr. påbegynt da. Kr 1.400,-

**1.1.4 Oppretting av anleggseiendom**

Gebyr som for oppretting av grunneiendom.

volum fra 0 – 2000 m³ kr 8.500,-

volum fra 2001 m³ – økning pr. påbegynt 1000m3. kr 1.600,-

**1.1.5 Registrering av jordsameie**

Gebyr for registrering av eksisterende jordsameie faktureres etter medgått tid.

Minstegebyr: kr 1.600,-

**1.2 Oppretting av matrikkelenhet uten fullført oppmålingsforretning**

Viser til pkt. 1.1.1, 1.1.2, 1.1.4 og 1.1.5. I tillegg kan det komme tilleggsgebyr for å utføre oppmålingsforretning.

**1.2.1 Avbrudd i oppmålingsforretning eller matrikulering**

Det skal faktureres 1/3 av gebyrsatsene etter pkt. 1.1 og 1.2 dersom saken blir trukket før den er gjort ferdig eller at saken blir avvist eller at en ikke kan matrikkelføre den på grunn av endringer i hjemmelsforhold eller av andre grunner ikke kan gjøre den ferdig.

**1.2.2 Registreringsbrev for hel teig**

Utarbeidelse av registreringsbrev: kr 5.000,-

* 1. **Grensejustering**

**1.3.1 Grunneiendom, festegrunn og jordsameie**

Ved gebyr for grensejustering kan arealet for involverte eiendommer justeres med inntil 5 % av eiendommens areal. Maksimalgrensen er satt til 500 m². En eiendom kan imidlertid ikke avgi areal som i sum overstiger 20 % av eiendommens areal før justeringen. For grense-justering til veg- eller jernbaneformål kan andre arealklasser gjelde.

areal fra 0 – 250 m² kr 6.000,-

areal fra 251 – 500 m² kr 12.000,-

**1.3.2 Anleggseiendom**

For anleggseiendom kan volumet justeres med inntil 5 % av anleggseiendommens volum, men den maksimale grensen settes til 1000 m³.

volum fra 0 – 250 m³ kr 6.000,-

volum fra 251 – 1000 m³ kr 12.000,-

**1.4 Arealoverføring**

**1.4.1 Grunneiendom, festegrunn og jordsameie**

Ved arealoverføring skal oppmålingsforretning og tinglysing gjennomføres. Arealoverføring utløser dokumentavgift. Dette gjelder ikke arealoverføring til veg- og jernbaneformål.

areal fra 0 – 250 m² kr 15.500,-

areal fra 251 – 500 m² kr 20.000,-

arealoverføring pr. nytt påbegynt 500 m² medfører en økning av gebyret på:

kr 4.000,-

**1.4.2 Anleggseiendom**

For anleggseiendom kan volum som skal overføres fra en matrikkelenhet til en annen, - ikke være registrert på en tredje matrikkelenhet. Volum kan kun overføres til en matrikkelenhet dersom vilkårene for sammenføying er til stede. Matrikkelenheten skal utgjøre et sammenhengende volum.

volum fra 0 – 250 m³ kr 15.500-

volum fra 251 – 500 m³ kr 20.000,-

volumoverføring pr. nytt påbegynt 500 m³ medfører   
en økning av gebyret på: kr 4.000,-

**1.5 Klarlegging av eksisterende grense der grensen tidligere er koordinatbestemt ved oppmålingsforretning**

For inntil 2 punkter kr 2.500,-

For overskytende grensepunkter, pr. punkt kr 1.000,-

**1.6 Klarlegging av eksisterende grense der grensen ikke tidligere er koordinatbestemt / eller klarlegging av rettigheter**

For bolig/fritidseiendommer faktureres klarlegging av grenser med kroner 9.000,-.

For andre eiendommer (landbruk/næring/industri/offentlig) faktureres klarlegging av grenser som følger:

For inntil to punkter kr 6.000,-

For overskytende grensepunkter, pr. punkt kr 2.500,-

Gebyr for klarlegging av rettigheter faktureres etter medgått tid.

**1.7 Privat grenseavtale**

Gebyr fastsettes etter medgått tid og minstesats er: kr 1.800,-

**1.8 Timepris for medgått tid**Timepris for medgått tid blir beregnet etter følgende satser:  
- feltarbeid kr 1.330,-  
- kontorarbeid kr 1.086,-

**1.9 Urimelig gebyr**

Dersom gebyret åpenbart er urimelig i forhold til de prinsipper som er lagt til grunn og det arbeidet og de kostnadene kommunen har hatt, kan kommunedirektøren eller den han/hun har gitt fullmakt, av eget tiltak fastsette et passende gebyr. Fullmaktshaver kan under samme forutsetninger og med bakgrunn i grunngitt søknad fra den som har fått krav om betaling av gebyr, fastsette et redusert gebyr.

**1.10 Betalingstidspunkt**

Kommunen vedtar at gebyret kan kreves inn forskuddsvis.

**1.11 Forandringer i grunnlaget for matrikkelføring av saken**

Gjør rekvirenten, under sakens gang, forandringer i grunnlaget for matrikkelføring av saken, opprettholdes likevel gebyret.

**1.12 Utstedelse av matrikkelbrev**

Matrikkelbrev inntil 10 sider kr 210,-

Matrikkelbrev over 10 sider kr 420,-

**1.13 Tidsfrist for gjennomføring av saker**

Dersom kommunen oversitter fristen som er fastsatt i matrikkelforskriftens §18, 1. ledd for oppmålingsforretning eller matrikkelføring, skal gebyret avkortes etter reglene i §§ 18 og 19 i forskrift om eiendomsregistrering. Avkortningen gjelder ikke gebyr for utstedt matrikkelbrev, jf. fjerde ledd. Dersom kommunen krever forskuddsbetaling, skal avkortet gebyr tilbakebetales så snart fristene er oversittet. Med hjemmel i matrikkelforskriftens §18, tredje ledd, fastsetter Flå kommune at tidsfristen som er fastsatt i matrikkelforskriftens §18, første ledd, ikke løper i perioden 15. oktober til 15. mai.

**1.14 Betalingsbestemmelser**

Betaling skjer etter det regulativ som gjelder på rekvisisjonstidspunktet. Dersom rekvirenten ønsker å utsette oppmålingsforretningen, beregnes gebyret etter satsene det året oppmåling skjer.

Gebyrsatsene inkluderer bilgodtgjørelse og administrasjonsutgifter.

Evt. tinglysingsgebyr etter gjeldende sats kommer i tillegg til gebyret.

Merverdiavgift beregnes ikke ved oppkreving av gebyrene (jfr. skattedirektørens rundskriv av 6. mars 1970 til skatteinspektørene). Gebyrregulativet indeksreguleres automatisk hvert år i henhold til Statens kartverks indeks, med unntak av gebyr etter pkt 1.12 som reguleres av Statens kartverk.

### Gebyr for behandling av saker etter Eierseksjonsloven

1. **Seksjonering:**

* Seksjonering 1 – 4 seksjoner: Kr 7000,-
* Seksjonering 5 – 10 seksjoner: kr 15000,-
* Seksjonering, tillegg ut over 10 seksjoner: kr 300,- per seksjon

1. **Reseksjonering:**

* Reseksjonering 1 – 4 seksjoner: Kr 10000,-
* Reseksjonering 5 – 10 seksjoner: kr 20000,-
* Reseksjonering, tillegg ut over 10 seksjoner: kr 300,- per seksjon

1. **Oppheving av seksjonering:**

* Oppheving av seksjonering: kr 5500,-

### Gebyrene for behandling av saker etter konsesjonsloven

Gebyrene for behandling av saker etter konsesjonsloven og jordlova er regulert i  
[Forskrift om gebyr for behandling av konsesjons- og delingssaker - Lovdata](https://lovdata.no/dokument/SF/forskrift/2011-12-14-1336).

### Betalingssatser etter Plan- og bygningslovens §33-1

1. **SØKNADSPLIKTIGE BOLIGER, JFR. PBL §§ 20-1, 20-2:**

|  |  |  |
| --- | --- | --- |
| a | Nybygg (med 1 bruksenhet) | kr. 13.500,- |
| b | Tillegg pr. bruksenhet ved flere bruksenheter | kr. 2.500,- |
| c | Tilbygg/påbygg over 50m2 BYA/BRA | kr. 6.500,- |
| d | Tilbygg/påbygg under 50m2 BYA/BRA Pbl §20-2 | kr. 4.500,- |

1. **SØKNADSPLIKTIG FRITIDSBOLIG JFR. PBL §§ 20-1, 20-2:**

|  |  |  |
| --- | --- | --- |
| a | Nybygg | kr. 17.500,- |
| b | Tilbygg/påbygg over 50m2 BYA/BRA | kr. 7.000,- |
| c | Tilbygg/påbygg under 50m2 BYA/BRA Pbl §20-2 | kr. 4.000,- |

1. **SØKNADSPLIKTIGE DRIFTSBYGNINGER ETTER PBL § 20-2:**

|  |  |  |
| --- | --- | --- |
| a | Nybygg | kr. 7.000,- |
| b | Tilbygg/påbygg over 1000m2 BRA | kr. 7.000,- |
| c | Tilbygg/påbygg under 1000m2 BRA SAK10 §3-2 | kr. 5.000,- |

1. **SØKNADSPLIKTIGE FRITTSTÅENDE BYGG (GARASJE, UTHUS, ANNEKS M.M.) JFR. PBL §§ 20-1, 20-2**

|  |  |  |
| --- | --- | --- |
| a | Nybygg over 70m2 BYA | kr. 7.000,- |
| b | Nybygg under 70m2 BYA | kr. 3.500,- |
| c | Tilbygg over 50m2 | kr. 6.500,- |
| d | Tilbygg under 50m2 | kr.3.500,- |

1. **INDUSTRIBYGG, LEILIGHETSBYGG, HOTELLER OG ANDRE STØRRE BYGG TIL SERVICEFORMÅL ETC., NYBYGG, PÅBYGG, TILBYGG OG OMBYGGING JFR. PBL. § 20-1:**

|  |  |  |
| --- | --- | --- |
| a | Bruksareal inntil 100 m2 | kr. 11.000,- |
| b | Bruksareal inntil 200 m2 | kr. 14.000,- |
| c | Bruksareal inntil 300 m2 | kr. 21.000,- |
| d | Deretter for hver påbegynt 100 m2 bruksareal | kr. 3.700,- |

1. **ENDRING AV TILLATELSE JFR. PBL § 20-1**

|  |
| --- |
| kr. 3.500,- |

1. **FOR ARBEID ETTER PBL § 20-1 SOM IKKE GÅR UNDER PKT. 1-5**

|  |
| --- |
| kr. 5.000,- |

1. **BRUKSENDRING JFR. PBL § 20-1, bokstav d**Unntak for endring fra fritidsbolig til bolig.

|  |
| --- |
| kr. 6.000,- |

1. **BEHANDLING AV ULOVLIG BYGGEARBEID JFR PBL §§ 32-1 jfr. 32-8**Faktureres etter medgått tid, timesats kr. 1.086,- med minimumsbeløp på kr. 17.000,- .
2. **TILSYN I BYGGESAKER ETTER PBL §§25-1, 25-2 og SAK10 §15**Tilsyn utover den ordinære saksbehandlingen (f.eks. ulovligheter, osv. Jfr punkt nr.11) faktureres etter medgått tid, timesats kr. 1.086,-
3. **DIVERSE**  
   Avfall-/saneringsplan kr 3.000,-.
4. **FORSLAG TIL DETALJREGULERINGSPLAN SOM IKKE FREMMES AV DET OFFENTLIGE JFR PBL § 12-3**  
   a) Fast sum: kr. 52.000,-  
   b) Tillegg pr. regulert tomt eller boenhet (bolig, leilighet, fritidsbolig): kr. 4.000,-   
    Fotavtrykk for utbygging av forretning, kontor, industri o.l. kr. 4,50 pr. m2 BYA  
   c) Tillegg pr. arealenhet:   
    - inntil 10.000 m2: kr. 4.000,-   
    - tillegg for 10.000-30.000 m2: kr. 300,- pr påbegynte 1.000m2    
    - tillegg for areal over 30.000 m2: kr. 45,- pr påbegynte 1.000m2   
   d) For tidligere fradelte tomter innenfor planområdet (pris pr tomt) kr 720,-  
     
   Endelig plangebyr utregnes etter summen av punkt a+b+c+d
5. **ENDRING AV DETALJREGULERINGSPLAN JFR PBL § 12-14**
6. Vesentlig reguleringsendring: samme satser som ovenfor under pkt. 14.
7. Mindre reguleringsendring med delegert vedtak: kr. 15.000,-.
8. Mindre reguleringsendring med politisk behandling: kr. 20.000,-.
9. **BEHANDLING AV KONSEKVENSUTREDNINGER JFR PBL § 14:**Faktureres etter medgått tid, timesats kr. 1.086,- med minimumsbeløp kr. 32.000,-
10. **DISPENSASJONER JFR PBL § 19-1:**a) Fra kommuneplan eller reguleringsplan, med delegert vedtak: kr. 11.000,-  
    b) Fra kommuneplan eller reguleringsplan, med politisk behandling: kr. 15.000,-  
    c) Fra plan- og bygningslovens øvrige bestemmelser: kr. 10.000,-

Gebyrene omfatter eventuell forhåndskonferanse, befaring, tilsyn ihht. PBL §§ 20 og 25 samt arbeid med befaringer og utstedelse av midl. brukstillatelse og ferdigattest. Ved 2-trinns behandling vil gebyrerbli fakturert ved søknad om rammetillatelse og vil gjelde for behandling av både rammetillatelsen og igangsettingstillatelse. Det er en forutsetning at søknaden er fullstendig og godt dokumentert.  
  
I forbindelse med private reguleringsplaner vil det være tiltakshavers ansvar å betale gebyrer fakturert fra andre offentlige instanser (for eksempel Fylkeskommunens kulturavdeling) samt annonsekostnader ved oppstart av planarbeidet (før 1. gangs behandling i planutvalget).

## Viltforvaltning

|  |  |  |
| --- | --- | --- |
| Tjeneste | Pris 2024 | Pris 2025 |
| Fellingsavgift for elg og hjort |  |  |
| Voksen elg | kr 620 | kr \* |
| Elg kalv | kr 370 | kr \* |
| Elg ungdyr i bestandsplan | kr 520 | kr \* |
| Voksen hjort | kr 480 | kr \* |
| Hjort kalv | kr 290 | kr \* |

\*Sats for fellingsavgifter for elg og hjort blir vedtatt i kommunestyresak i 2025**.**

# Noter til budsjettet for 2025-2028

1. Grønt hefte og tillegg 1 prop 1 2024-2025 er brukt ved beregning av skatteinntekter og rammetilskudd for 2025.
2. Beløpet som fremkommer på andre skatteinntekter, er konsesjonsavgifter som Flå kommune vil motta.
3. Andre overføringer og tilskudd fra staten inneholder: kr 810.000,- opplæring av voksne fremmedspråklige, kr 9.858.000,-, andre generelle statstilskudd flyktninger og kr 434.200,- i kompensasjonstilskudd til omsorgsboliger. Beløpene gjelder 2025.
4. Avsetninger til bundne avsetninger inneholder: konsesjonsavgift kr 3.270.400,- og næringsfond kr 233.800,-. Det er budsjetterte inntekter på konsesjonsavgifter og næringsfond som avsettes som fond. Begge beløpene gjelder 20245

I tillegg skal det avsettes på selvkostfond kr 393.000,- på tjenesten distribusjon av vann og det avsettes kr 142.000,- på tjenesten tømming av slamskillere, septiktanker.

1. Bruk av bundne avsetninger inneholder:   
   kr 2.600.000,- bruk av konsesjonsavgiftsfondet på tjeneste næringsstøtte.   
   Kr 2.300.000,- av beløpet skal brukes i investeringsbudsjettet.  
     
   Kr 500.000,- av konsesjonsavgiftene brukes årlig i planperioden til nedbetaling av gjeld.   
     
   Bruk av konsesjonsavgiftsfondet på tjeneste idrettsanlegg kr 100.000,-.  
     
   Kr 30.000 brukes på tjeneste miljøprosjekt.

# Bevilgningsoversikt drift 2025-2028



# Bevilgningsoversikt drift – fordeling ansvarsområder 2025-2028



# Økonomisk oversikt drift 2025-2028



# Anskaffelse og anvendelse av midler 2025-2028



# Renteutgifter 2025-2028



|  |  |
| --- | --- |
| 2024: Rentesats | 5,35 |
| 2025: Rentesats | 4,40 |
| 2026: Rentesats | 3,85 |
| 2027: Rentesats | 3,90 |
| 2028: Rentesats | 3,90 |

# Avdragsutgifter 2025-2028





# Bruk av fond 2025-2028



Flå kommune har et nøkkeltall på at disposisjonsfondet minst skal utgjøre 8% av driftsinntektene. For 2025 er disposisjonsfondet 8,01% av driftsinntektene.

# KOSTRA-tall for 2023







#### Kommentarer til KOSTRA-tallene

Gjennom KOSTRA rapporteringen sammenligner vi oss med andre kommuner. KOSTRA gruppe 15 er sammenlignbare kommuner (mindre kommuner).

Andel barn som får spesialundervisning i skole og spesialpedagogisk hjelp i barnehage ligger fortsatt høyt.

# Investeringsbudsjett 2025-2028

## Bevilgningsoversikt - Investering



## Bevilgningsoversikt – Investering – Fordeling av ansvar og tjeneste

